url: =ZAM Thupuak :: 14 February 2016 :: ZOMI DAILY\nposted on 14 February 2016 at 3:40 pm Lomkholna: News, Newsletter, Refugee, ZAM, Zomi\nZomi Cup 2016 noptak kizo :: Zomi Cup 2016 February 8-13 kikal ni 6 sung kimawlna noptak in kizo thei hi. Tukum Team/Khua 25 kipha in puai 74 pha hi. February 8 ni zingsang nai 10:30 in honpawi nasiatak in kibawl in Rev. Dr. JM Ngul Khan Pau te nupa leh Dr. Hau Za Cin (ZIS President, LZI Secretary) te nupa hong kihel thei uh hi. Dr. Hau Za Cin in kipawl khempeuh peuh kiciamna hong makaih khit ciangin Rev. Dr. Ngul Khan Pau in kimawl khangnote thapiakna hong neih sak hi. Zomi Cup 2016 zawh theihna dingin, ma hong panpih khua (25) makai, kimawlna makai khempeuh tungah lungdam mahmah hi. Sum le pai, thatang vaihawm haksak nate puazo, thuakzo bekthamlo in, thu leh la a ki vaihawm bangbang zuih zawhna nei na hih manun mai lamah zong hih dan lungsim hoihte kep tawntung ding thupi mahmah hi.\nNa hanciamna uh, na supna baina uh, na sepkhop theihna nate, na thuakzawhna uh, lungdam zia nazat siamna uh leh na angtanpih siamna te hangun a kibawl mimal khempeuh tungah lungdam mahmah hi. Ka khuapih tuipih vaihawmna ci-in Malaysia sung pan hita leh gam tuamtuam pan hita lehsumtang mahmah tawh tha apia sanggam khempeuh tungah zong lungdam mahmah hi. Zomi Cup 2016 a kipat a tawp dong zingsang khua vakma pan sun nisa sung khuamui dong hamciam tak a hong seppih ZAM palai khempeuh tung leh Pa Dai Za Kam (Pangsak) tungah lungdam mahmah hi. Zomi Cup 2016 sung tawntung sun nisa nuai ah video record hong neih sak bek thamlo in zanteh tua teng mah hong edit sak pah a leitung bup Zomi te et theih ding a hong khak khiat sak Zomi Daily Media leh man hong zaihsak Tg. Khampu tungah zong lungdam mahmah hi.\nKilawmtatna kimawl ahih mah bangin siamna bek kidemna hilo, thumanna leh dikna kidemna zong ahi hi. Hih hunsung ki lungkim lohna, ki pau khialna a om leh khua khat le khua khat lungsim sungah kikoihlo in Zomi Cup 2016 zawh tawh siangkhawm sakin beisak ni. Zomi Nam Ni pahtawina ih bawl ahih mah bangin Zomi Nam Ni ciangin nong kihelkim na dingun kong zawn lai uh hi.\nZomi Cup 2016 Pahtawhna ngahteng\nGoal tam khum pen (Top Scorer) : Langh Sian Thang (Vangteh, No. 10) Goal 8\nKungpang siam pen (Best Goalkeeper) : Khen Sawm Kim (Anlangh, No. 1)\nNungdal siam pen (Best Defender) : Pau Tul Khai (Old Darkhai, No. 22)\nA lai siam pen (Best Midfielder) : Toe Lay Zam (Limkhai, No. 9)\nMaikah siam pen (Best Striker) : Nang Kap Sing (Anlangh, No. 19)\nPlayer of Zomi Cup 2016 : Hau Khan Lian (Old Darkhai, No. 10)\nA LI na : LIMKHAI (Medal 1 ta, sumtang RM500 leh bawlung khat)\nA THUM na : GAWNGMUAL (Medal 1 ta, sumtang RM1000 leh bawlung khat)\nA NIH na : OLD DARKHAI (Medal 1 ta, sumtang RM2000 leh bawlung khat)\nA KHAT na : ANLANGH (Medal 1 ta, sumtang RM 3000 leh bawlung khat)\nTheihding: Zomi Cup kimawl ding peuhmah in zuih ding Zomi Cup thukhun kinei a adang thukhunte kizui lo hi.\nMalaysia gamsung a om Zomi khempeuh in kumsim ih bawl den ih minam Zomi Nam Ni pen hongtungding 20 February 2016 (Saturday) ni Zomi Nam Ni nopcitak in kibawlkhawm ding hi. Mun tuamtuam a nasemte in na pute kiang vuah off ngenin ih minam ni pawi nongsim ciatna ding un kongzawh uh hi.\nAni : 20 February 2016 (Saturday)\nAmun : Chinwoo Stadium (Bawlngeina mah)\nZomi Nam Ni ah Zomi thugen siamte thugenna, Zomi lasiamte lasakna, Zomi lamsiamte lamna, Zomi tumging tumsiamte tumging tumna item tuamtuam kinei ding hi.\nUNHCR Zumpi pan thuzaaksakna\nFebruary 4 ni akipan kaalkhat sung inntek thuneite UNHCR zumpi mai leh akiim tengah a buai mahmah khit uh ciangin tu-in hong dual kik pianta uh hi. Tua ahih manin maikaal February 15 ni a kipan UNHCR zum pen a ngeina bangin kikalsuan kikta ding hi. Mailam ah hun kikheelna a om kik zenzen leh a hun lap in hong zasak kik ding hi ungh.\nValentine’s Day atom in ki-it, kingai te ni cihna hi. A diak in lawm kingai khangno nungak le tangval te in ngaklah in nopci theithei in zang uh hi.\nHih Valentine’s Day apianzia atom in ensuk leng Misiangtho Valentine pen kumpi Claudius II hun lai-in Rome ah Siampi khat ahi hi. Tua hun lai in kumpipa agam ahih theih zahin kemcing in melma ten do zel ahih manin galkap hong tawm semsem hi. Zi nei khinsa ten a zi a tate uh nusia nuamlo in lawmngaih nei tangval ten lah alawmngaihte uh paisan ding haksa sa uh hi. Tua ahih manin galkap ding mi hong tawm tak ciangin Claudius in thukhun thak bawl in nupa nungak te tangval kiteen ding phallo hi.\nValentine in kiteenna kitangsam sa a, nupa suahna om kei leh kiteenglo a nupa bang a omkhopna mawhna khangzaw ding ci ahih manin suangkulh sungah kikhum hi. Thusitna banah vuak le sat thuak in February 14 ni-in si hi. A sih khit AD 496 ciangin Pope Gelasius in February 14 ni pen Valentine ciaptehna in zahtakna ni a zat dingin ciamteh hi. Valentine in amah a lehhek Asteriuos i tanu Julia thangthu leh Pasian thu hilh zelin thu zong ngetsak zel hi. A sih kuan ciangin lai khat gelh in Julia tawh a kilawmtatna hangin lungdam thu gen hi. Tua banah Pasian tawh kinai den ding hanthawn hi. Atawp na ah “na Valentine kiang pan” (From Your Valentine) cih gelh hi.\nKi-it, kingaite adingin ni thupi khat ahi hi. Ki-itna, kilawmtatna kilat sak ni ahi hi. Thu kigelh Card leh present tuamtuam piakna tawh hun kizang zel hi. Valentine’s Day symbol tuamtuam om in lungtang lim,, vakhu lim cih bang khawng kilim zat hi.\nLungdamkohna leh huhngetna\nTutung Zomi Bup Cialpi a (10) veina thu bulphuh ‘NUNTAKNA TUI’ (John 7:38) lawhcing tak a hong gualzawhpih ih Biak Topa Pasain tungah lungdam ih ko masa hi. Hih cialpi ah Zomi nang leh kei adingin Pasian kammal thulimci, thumanpha leh thulaigil tampi hong gen ih siate Rev. Dr. JM Ngul Khan Pau, Sia CK Khai, Rev. Samuel Mung te Topa’n hong zatsak semsem henla kum tampi damin Christ leh minam adingin thupha hong hisak laita hen. Sum leh pai, thagui thatang hih theihna khempeuh ih gawmkhop ciangin Topa lungdam a gualzawhna hong pia hi cih ih mukha hi. Hih i CIALPI vai ah nasupna baina khempeuh ih biak Topa Pasian in thupha tawh hong thuk kik ta hen. Amen!\nHuhngetna : Pawlpi kimah siate leh mimal mahmah tungah huhna kong ngetnop uh thu in, hih i CIALPI sung a Pasian ading a ka hih theihna ciangciang tawh kalsuan khia ning ci-in tutna pan ading hita leh Pulpit tungah akahto hita leh (100-150) kimbang pha in ki um ahih manin min hongpia nailote in Min, Pawlpi, Contact number nong piak lai nadingun Jesuh mintawh huhna ih ki ngen hi. Pawlpi siate le mimal mahmah in zong hong ki pia thei hi. Lungdam Topa thupha! Contact nading : Sia Mung 016 967 3042 Sia Lianboy 018 240 7634 (SMS) zong kikhak theih hi.\nRev. Dr. Ngul Khan Pau (India) te nupa in ZAM adingin US $100 hong piakhia ahih manin ki lungdam mahmah hi.\nThang Sawm Tung Nung (Tuithang) in Thupuak bawlna ding RM50 hong pia a kilungdam mahmah hi.\nZAM nasepnate tha napiaknop leh hong kisang ding hi.\nPrevious: Revolution (Sahkhualumlehna) ~ Pu Zokhai\nNext: February 14 Ni: Tuma Kum 9 ~ Pu Zokhai


timestamp: atn

url: =SDA MISSION CORRUPTIONS PUAHPHAT HUN. ( v ) ~ MUC\nSDA MISSION CORRUPTIONS PUAHPHAT HUN. ( v )\nAdmin 11:29:00 PM Articles, Conference Pianna thu, SDA mission Corruption\nA KHANGKHANG AA PAWLPI SUNANGH MAWHNA.\nVantung in Ama Pawlpi tatsat lo-in hong vil gige hi. Ahoihna leh lampialna khempeuh teltakin mu hi. Hunlapin thuhilh ding pelh ngeilo hi. Thumangte ngah ding leh migilote ngah ding zong theisak pah lel hi.\nNungzui hunlai-in Lungdamnathu in leitungbup kiloksak hi. Pawlpi tampi phut uh hi. Leitung aa-om dawibiakna leh milim biakna pan hong pai minamkimte Christian hong suak uh ahihmanin a khankhiatpih uh ngeina hoihlo tampimah hong keng uh hi. Pawlpi pen nungzuipi-hun tawh kibanglo hi. Upna tawh kisai kinialna tawmtawm hong kipan hi. Lampialna leh mawhna in thumaan-thutak hong suankhia hi.\nTopa in vantung panin ensuk a, pawlpi-sagih tungtawnin thuhilh hi. Tua pawlpi sagihte in, Ephesus, Smyrna, Pergamos, Thyatira, Sardis, Philadelphia, Laodecea te ahi uh hi. Tua hunlai-in pawlpi lian mahmah tampi om khin hi. Antioch, Rome, Corinthian cihte minthang mahmah uh hi. Tuate zanglo hi. Pawlpimin leh amau palsat mawhnate tawh kituakin leitungbup aa-om Christian khempeuh thu hong hilh ahi hi. Tuahunin leitungbup huamin Pasian Pawlpimin tuamneih selo hi. Amau omna ciatah min khatciat nei-in Pasian tawh kizomkim tek lel hi. Vantung in khatbeek khahsuah selo hi.\nHih Pawlpimin pen abanban aa kiluahto hituanlo hi. Pawlpi minkhatciat aa om uh ahi hi. Christian lampialna ahi palsatnate leh Pawlpimin leh zia lehtong kituak ahihmanin tua sihsanin hong kihilh ahi hi. Hih Pawlpimin khiatna leh Christian khalam dinmun saikak a, leitung vannuai Christian omkhempeuh thuhilh hizaw hi. Tua Pawlpi thanemna khempeuh SDA sungah kimtakin om hi. Topa hong itna leh hong thuhilhna ih sin ding hi. Pasian in mite thu hong hilh ciangin teelding namnih bek om hi. Tua pen sihna leh hinna bek ahi hi.\nEphesus Pawlpi tungtawn aa thuhilhna.\nAksi sagih a tawi vantungmi pen Jesu ahi hi. Tua aksite pen Pawlpi uksiate ahihkeh lungdamnathu naseemte ahi hi. A thupuak thuhilhna pen Amasa aa naneih ki-itna kiam ci hi. Na kipuahkik mkeileh na meivak khinkhia ning cingiau hi. Khasiangtho in nusia ding acihna ahi hi. Pawlpi a om hangin Pasian ompihna leh Khasiangtho teenpihna omlo thei hi. Pawlpi pen Khalam ah a si ahi hi. Khasiangtho tenpihloh pawlpi pen gupna tawh kisai nawnlo hi.\nPasian hoihna pen ITNA in hoihsak hi. Leitung vantung pasian dang khempeuh tawh ama kilamdanna pen Ki-itna Pasian ahihna hang ahi hi. Pawlpisung ki-itna a kiam ciangin eite tawh Pasian hong omkhawmlo ahi hi.\n" Itna in a lungduai thei hi.\n" Itna in a ki- el kei hi. A kiphasak kei hi. A gilo kei hi.\n" Itna in a kilawmlo-in a gamta kei hi. Ama phattuamna ding bek a zong kei hi. A heh thei kei hi. Mawhna awlmawh lo-in a om kei hi. Thumaanlo a gamta nuam kei hi. Thumaantawh a lungkim thei hi. Asia nakhempeuh a ki-iipzo hi. Nakhempeuh a um thei hi. Nakhempeuh a lamen thei hi. Nakhempeuh a thuak keikai thei hi.\n" Itna pen paktat-in zualzang lo hi.\n" Tu-in ahihleh upna lametna, itna thum om hi. Hih thumte lakah Itna a lianpen ahi hi." 1 Cor 13: 1-13.\n" Keimah in vantungmite kam kapau thei zongin itna a om keileh, agingthei pengkul, agingthei daltuah bangbek ahi hi.\n" Kamsangpa pilna nei-in thuthuk tampi kagenthei zongin, mualkinsak upna kanei zongin itna kaneih keileh amawknapi ahi hi.\n" Kaneihsa khempeuh pia-in midangte anvaak bek lo-in kapumpi haltum dingin kapia zongin ki-itna kaneih keileh amawkna ahi hi. " 1 Corinthian 13: 1-3.\nItna omkeileh thukham palsatna tawh kidim hi. Pasian itna pen thukham khempeuh kicinna zatui ahi hi. Pasian thukham khempeuh itna pan hong phulkhia hi. Christian te namtuina leh midangte ahuupzawhna pen itna ahi hi. " Itna longal leii kibasak kei un,"cihpen thuzuite aading thukham lianpen hiding hi. Pasian kiangpan itna ih ngah a, tua itna mah leitungah ih piakhia hi.\nNicilaitan pawl Pawlpi sungah.\nPawlpi masate thuaklah Nicolaitan kici Nungzui aa kineih thuhilh zuaute na om uh hi. Tuate in pawlpi huzaap mahmah hi. Mitampite in Pawlpi pen nuntak kivakzonna-in nei uh hi. A pumpi a kingak hangin a kha leh lungsim kinga lo hi. Pasian Tapa hong sihnathu in amaute lungsim vutlo hi. Tua mite pen Pasian misiangthote aadingin gaal sehuai pen ahi uh hi.\nSDA hong kipatcil lai-in Battle Creek ah Sanitarium Institution lian mahmah nei uh hi. Zatopi tawh pilnasang tawh, administration office tawh gawmkhawmin building nasia mahmah tawh om uh hi. Member naseem khempeuh tualai-ah kibuphual uh hi. Kikhen nuamlo hi. A sawtlo-in hong kaangtum hi. Kiphelhzo lo hi. Mrs White in Pasian haal hi, cingiau hi. Nasep ding omlo ahih ciangin kikhenkek uh hi. Lungdamnathu nasia takin kizel zaw a, Pawlpi khangzaw hi. A kineih khempeuh pawldangah mangthang hi.\nNicolas pen Pawlpi keem dingaa sathaunilh mi-7 te lakah khat ahi hi. Amah pen Gentile mi ahi hi. Antioch Pawlpi pan hong pai hi. Antioch pen Gentile minamte omna Pawlpi lian mahmah khat ahi hi. Gentile Lawki ngeina ahi gawlmek kithatsa, dawibiaknasate leh numei pasal paktatnate in Pawlpi sunglam hong tuh hi. Pasian in nasiatakin langpanin thuhilh hi.\nTuhun ih Pawlpi sungah numei pasal tawh kisai kithaangzat mahmah hi. Gamdang pai dingte in a zi ding uh, van vaikhak bangin kivaikhak ziahziah uh hi. Ordained Pastor ten zong deihsakna tawh a simthamin thungetsakin certificate pia uh hi. Pasian mai leh mipi mai-ah kaciamna cihte ahi, Pawlpi neih ngeina kitenna siangtho pen limci takin kuaman neinawn selo uh hi.\nPasiannaseemte numeivai aa paubang kitam mahmah hi. A kha cinglo a nausuak tamzaw mai hi. Upa muanhuai tampi pen zi nih zi thum tawh om uh a, a daipih numei phazah meneu pan panto leng khutpi dong tung dekdek ngentang hong himai hi. Christianity sianthona kimu kha nawnlo hi. SDA bek kigen hilo hi. Pasian deihloh Nicolas upna acih ciangin Lawki ngeina tawh kisawhpawi gamtatnate ahi hi. Leitung tawh kilamdang lo hi.\nSDA Pawlpi in Laws and Grace ih tel mahmah keileh kha tampi kitanlawh kha ding hi. Pawlpi thukham in numei pasal milian mineu deidan lo hi. GC president pa zong Churchboard khutnuai ah om hi. Pawlpi sianthona pen Churchboard in kemcing ding hi. Pasatna leh mawhna pen Pawlpi ngeina a suahlohna dingin dalin keem ding hi. A thanem khate khoi ding a sianthona sungah tumpih tawntung ding hi. Mikhat deihsakna tawh Christian Standard khiam tuanlo ding hi.\nPawlpi a khanmah bangin palsatna zong tam ding hi. Upna bulpi sihsanin thapiak ding ahi hi. Elder or makai khatpeuh ahihleh thusian mateng van kisuanlo a, etcikin kikoih hi. Laymember ahihleh etcik ci-in thungen a thapiakna hun leh kilamkikna hun kipia hi. Kisiikkikna lim hong kilat a, hoihlam hong manawh ciangin ngeina munah kikoihkik hi. Tua pen hehpihna leh thukham zatzia ding ahi hi. Nicolas upna omlo ding cilo hi. Nial in, ngeina suaksak kei in, aci nuam ahi hi.\nSmyrna Pawlpi tungtawn aa thuhilhna\nEphesus Pawlpi sungah " Nungzui taktak hilo, nungzui bangaa kibawl" ci hi. Smyrna Pawlpi thuhilhna ah, " Jews taktak ahilo Jews bangaa kibawl. vs 9" ci leuleu hi. Pasian minam hing ci a kiphatsakna leh Pasian Pawlpimaan sungah om ing, ama naseem siampinam hing cih kiphatsakna kibang hi. A pualam Jews leh a sunglam Jews om hi. Sunglam pianthakna omlo Pasian naseem khauh mahmah pawlkhat om hi. Tua mite pen ki innteek sak mahmah zawsop hi. Pasian Pawlpi pen ama deih bangin a zeekthei bangin kineih mawk uh hi.\n" A pualam Judahmi banglo-in a sunglam Judah ih bat ding Topa in deih hi. A pualam vunaatna bektawh vunaat taktak hilo hi. A sunglam Judah mite bek Judah mi taktak ahi hi. Vunaatna zong ..Khasiangtho thu hang a lungsimthak nuntakna tawh kisai hi. " Rom 2: 28-29. 9: 6-7. Gal 3: 26-28.\nA pualam Judahmi banglo-in a sunglam Judahmi ih bat ding Topa in deih hi. Ei Sabbath maan, ei sa nelo misiangtho, thuman-thutak taangko cihbek tawh Christian hoih kisuaklo hi. Sabbath tang mithat tampi om hi. Zukham kawmsa a thuman kupsiam mahmah om hi. Jesu ih sungah hong ten ding kisam hi. Tua pen Paul in sunglam vun aatna ci hi. Tuhunin piangthak kici hi.\nPergamos Pawlpi tungtawn aa thuhilhna.\nNidangin Satan in ih Pawlpi a zangtheilo dingin kangaihsun ngei hi. Muanglua kahihmanin hong naupangvai kik zawzen hi. Jesu in Pergamos Pawlpi tungah, " Natutna pen Satan tokhom hi," acih pen dipkuat huai mahmah hi. Satan pen ciim mahmah a, a sungah lutin, SDA suak photin, makaipa tokhom luah leh tua pen Pasian Pawlpi suksiatna muibun penpen ahi hi. 2 Thes 2: 3.\nMakaite cih peuhpeuh, "suk acihleh suk, to acihleh to", cileng bawlsiatna om ngeilo ding hi. Bawlsiatna pen Christian upna khiam nuamlo, thumaan tawh a ding tinten misiangtho te hangaa piang ahi hi. Pasian in Christian Pawlpi ki-ukna dingin kumpi aana zat ding deihlo hi. " Makai utte in sila suak ding," cizaw hi. Constantine kumpipa Christian hong suah ciangin Christian makaite in power hong tamngah lua uh hi. Pawlpi makaipa pen Jesu in " man of sin 2thes2:3. ci-in minvawh pah hi.\nNa tutna pen Satan tokhom hi, cingiau mawk hi. Pawlpi makaite aana hong liatpian ciangin tokhom tungah Satan tu cih phawk in. Misiangthote nakpi-in kikep kul hi. Anti-pas acih ciangin Pope thunial a tangtak a ding misiangthote gennuam ahi hi.\nBalaam in Nicolas lampialna teng a pialpih banah sumgolh sumsiangtholo, maivilna khuttungtawi, letsong deih hi. Golhsum bekbek zangin naseem nuam hi. Milim biakna leh tua biaknasa neekpen Pasian in palsatna kikimin ngaihsun hi. Gawlmeksa neek zong milimbia mah bangin hong ngaihsun hi. Numbers ch24, 25: 2-3. 2 Peter 2: 15. Jude 11.\nBalaam kamsangpa in Barak kumpipa piak sumgolh ( Bribes) iplah hi. Tuhunin niangtuitaih, antaih a kicite pen Pawlpi sungah zat ding kilawm lo hi. Sangnaupang pilte gradehoih kipia lo hi. Siate a thoihsiamte grade hoih hi. Minam enin grade kipia thei hi. Pasian Pawlpi hoihna khempeuh Balaam kamsangpa leh Nicolaitan ngeina in valhtum khinzo hi. Pasian naseemte in anlim vaakte bek thupha pia uh hi. Lamet nei a kipia ante siangtho lo hi. Thuman tawh Pasian naseemte kipuapaih hi. Letsong piazote pen panmun hoihnono pia uh a, thupha saangte ci uh hi. " Thumaanna taisanin Balaam lampi zui uh hi. Tua Balaam kamsangpa in thumanlohna tawh kingah golhsum iplah a, ama palsatna hangin thuhilhna ngah hi. " 2 Peter 2: 15-16.\nThyatira Pawlpi tungtawn aa thuhilhna.\nThyatira Pawlpi thaneemsak pen Ahab kumpipa zi Jezebel thuaklah uh hi. Balaam kamsaang tulkhat anvak hi. Pasian kamsaangmaante tampi that hi. Christian minpua Pope khutsungaa kitha misiangtho tawmlo hi. Lawki kumpi ginalote zatmah bangin thahna namkim tawh misiangtho bawlsia hi. Mei tawh ahingtangin haal hi. Singtungah khailum hi. Suangtawh denglum hi.\nPasian thuman misiangthote thuakna pen Lawki kumpi sangin hunsau lazaw hi. Consatantine kumpipa pen nisuahna lamgam Constantinople acihna munah zumpi tuahin teeng hi. Rome khuapi aa kumpizum pen Bishop pa nusiat hi. Bishoppa in biakna aana leh kumpi aana kopkhawm a, damdamin power lian tektek hi. Lawki Rome kumpi sangin siahuai zaw hi. Nuntakna laibu panin member te min lakhia ngam mawk uh. Pawlpi sungpan amin phiatsak ek uh hi. M ten C te hawlkhia a, gupna taan dingte acih hong phawksak mahmah hi.\nBiakna makaite pen Pasian munah koih hi. Christian kipawlna pen Monarchy ki-ukna suaksak uh hi. Makaite tungah mawhsut uh hi. Sum tawh kitanin tuisiangtho kitheh uh hi. Singlamteh awk uh hi. Dawite lau-in tai uh hi, ci uh hi. Jesu lim leh nungzuite lim koihin bia uh hi. Biakinn decoration pen Pasian zahtakna thupipen dan suaksak uh hi. Milim biak ngeina tawh hong kalsuan uh hi.\nVantungah siampi khatbek cinapi, midangte mawh sut uh hi. Hell sung peuh puak mawkmawk uh hi. " A kibia pasian a kici khempeuh sangin hong kipahtawi zaw ding a, Pasian bangin biakinnpi sungah tu-in, Pasian kahi, hong ci ding hi." 2Thes 2: 3-4.\nSardis Pawlpi tungtawn aa thuhilhna.\nHih hunsung pen leimaitang tuamin Christian dim khin hi. Biakinn lianpipi van sunin lam uh hi. Singlamteh pen biakinn khumvum leh mualsang dawnah sangkhai uh hi. Christian kithupi muh mahmah hi. Ahih hangin amau lungsim sungah Jesu kisangkhai lo hi. Amau thupina leh liatnate bek kisaktheihpih uh hi. Christian Living satandard pen dawibiate tawh kilamdang lo hi. "A nungta bangin na om hangin a si nahi hi." Biakinn hoihleh mipitam hangin Pawlpi ahing hituanlo hi.\nReformation kici puahphatna hong piangkhia hi. Germany gamah Martin Luther in Pawlpi manlohna upna nam-91 pulak hi. John Huss, John Wycliff galhang hong piangkhia lamlam hi. Puahphatna omsimin zumpi ngak innteekte in sangzolo tawntung zaw uh hi. Puahphatna makaite Pawlpi langpang suaksak hi. Ngeina palsat bangin minguan zawsop uh hi. Ahih hangin tua puahphatna pen Pasian in namtui sa hi. Galhang ci-in vantung panin ciamteh hi. Kamite, ci-in pahtawina ngahsak tawntung hi. Puahphatna khempeuh pen bawlsiatna pan hong kipan hiam, nuainenna pan hong kipan hiam, thuaksiatna khatpeuh tungtawnin hong kipan hiam, hithei tawntung hi.\nBiakinn leh mipi tawh nopci tak a omkhempeuh pen khalam picing hituanlo hi. Sapuul omna-ah sasialne vasa hon-om hi. Palsatna a tam ciangin leitungmite in lungkimna ngah zaw uh hi. Effort munkhat ah laisiangtho kikupna kanei hi. Thukham thu ahi hi. " No SDA ten zong nagen bangun zui kei uteh," hong ci ngam mawk uh hi. Pawlpimaan cihbek tawh khuavak taangzo lo hi. Khasiangtho gah kisam hi.\nPhiladelphia Pawlpi tungtawn aa thuhilhna.\nPhiladelphia pen sanggam ki-itna acihna ahi hi. Lungdamnathu puaksawn ding kipan uh hi. Leitung minam khempeuh hih khuavak hawmsawn nuam hi. Pasian in tua nasepna dingin lampi honsa-in koih hi. Kuamah in mikhat gupna khaktanzo lo ding hi. " Kuamah khak zawhloh kongpi namai-ah honsa-in om hi." ci hi. Pasian a zongte aadingin neukha beek lauhuai lo hi. India gamah William Kelly pai hi. Kawlgam ah Judgeson hong pai hi. China gam, Africa gam leh leimong dongin misssionary kipaisak hi. Sanggam ki-itna lungsim bektawh lungdamnathu kipuaksawn zo hi.\nDavid tawhtang, acih pen pawlkhat in pope ahihkeh biakna makaite power sakha uh hi. Tawhtang neipa pen Jesu hi a, Lungdamnathu pen tawhtang ahi hi. Lungdamnathu tawh kipawl thumaan-thutak taangko Pawlpi in tawhtang a nei ahi hi. Mipum, mimal aana gen hilo hi. Mimal gupna ngahna pen kuaman sukha theilo hi, a khaktan thei omlo hi. Upna tawh a kisang ahi hi.\nLaodecea Pawlpi tungtawn a thuhilhna.\nEite thu hong kikhen ding hi. Pasian thukham palsatna tungtawnin thukhenna kibawl ding hi. Jesu a sang mawhmaisakna ngahte aadingin suahtakna thukham hiding hi. Thukham palsatna Jesu sisan bek in sawpsiang thei hi. Jesu sisan tawh kisawplote aadingin sihna thukham hiding hi. Jesu in, Pasian thukham pen ki-itna thukham or suahtakna thukham ci sese hi. Jesu sungah a nungta khempeuh in suahtakna a ngah ding uh hi. Christian tultampite in mopuan neilo-in om uh hi. Sa lah sa lo, vot lah vot lo, a lum bek pen leitungmite tawh kilamdanglo Christiante gen ahi hi.\nA zongnuamte aading a khaktanzo ding omlo hi. Kong honsa in kikoih hi. Gupna a taan leh zong amau teel hilel hi. Pasian in nuntakna leh sihna teelsak a amau teel bangbang thaman ngah ding uh hi. Vantungmi-3 taangkona in, huntawpna ahi hi.Thukham hilh a palsatte leh nial aa palsatte mawhna kibang hi. Jesu muan manin thukham thudon lo-in ih om kha ding hi. Pawlkhat ten thukham hilkhna bek tawh suakta dingin ih lamen kha ding hi. A nihtuakin pukna ahi hi.\nPasian kamsungpan aa pusuak thu tawh a nungtalo Christian te pen Jews tak tak hilo hi. Nungzui taktak zong hilo hi. Laisiangtho tungaa kingalo lungsim sawlna bektawh a kalsuan Christian te pen Satan beel sungaa om sa ahi hi.\nTopa muak dingin na kigingnai hiam? Jesu sisan tawh kisawp puan nasilhnai hiam? Vuuk bangin napuansilh a ngo diam? Vantungmite tawh tonkhawm dingin na kilawm hiam? Calvary mual napha ngei hiam? Gethmani huanah Topa tawh na kituah kha ngei hiam? Hun tomno sung bek omlai hi.\nThang Siangh, zogampalpi@yahoo.com


url: =Siampi Laibu 19 | Siantongluan\nSiampi Laibu 19\n"Israel mihonte khempeuh kiangah hih bangin gen in: Note na siangtho ding uh hi; bang hang hiam cih leh Topa note Pasian keimah ka siangtho hi.\nNote a kuamah peuh in na nu leh na pa uh zahtakin, note in ka Sabbath-te na tang ding uh hi; kei pen Topa na Pasian uh ka hi hi.\n"Milimte lamah kihei kei un la, note in a kisungtawm pasian-te nomau-a dingin bawl kei un; kei pen Topa na Pasian uh ka hi hi.\n"Note in Topa tungah thunuama biakpiakna na piak uh ciangin, note hong kisan theihna dingin na pia ding uh hi.\nTua pen na piak ni mah uh ahih kei leh a zing ciangin kine ding a, a ni thum ni ciangdongin a omlai peuhmah mei tawh kihal ding hi.\nA ni thum ni-in a kinek peuhmah leh, tua pen a kihhuai hi a, kisanglo ding hi.\nTua a ne mi peuhmah in ama mawhna pua ding hi; bang hang hiam cih leh amah in Topa na a siangtho ninsak ahih manin ama mite sung panin kihawlkhia ding hi.\n"Na leitang tung panun an na lak uh ciangin, na lo uhah a nawl dongin an na la kei ding uh a, an na lak khit uh ciangin a sang zong na khawm kei ding uh hi.\nNote in na leenggui lo uh hawkmai loin, leenggah a kiate zong na leenggui lo panun na tawm kei ding uh hi. Note in mizawngte leh peemtate-a dingin tuate na nusia ding uh hi; kei pen Topa na Pasian uh ka hi hi.\n"Note na guta kei ding uh hi. A manloin na gamta kei ding uh a, khatlekhat tungah zuau na kigen kei ding uh hi.\nNote in a manlopi-in keima min tawh na kiciam kei ding uh a, tua bangin na Pasian uh min na daisak kei ding uh hi; kei pen Topa ka hi hi.\n"Note in na vengte uh na nengniam kei ding uh a, a na na sut kei ding uh hi. A kicial nasempa thaman pen a zingsang dong zan tawntung na kemcip kei ding uh hi.\nNote in bilngongte phuisam loin, mittawte mai-ah a puk theihna ding na na koih kei ding uh a, note in na Pasian uh na zahtak ding uh hi; kei pen Topa ka hi hi.\n"Note in thukhenna-ah thu a tangloin na khen kei ding uh hi. Mizawngte langgen loin, a liante thu zuiloin, thumanna tawh na vengte uh thu na khen ding uh hi.\nNote in na mipihte lak uhah mi gensia-in vaksuk vakto loin, na vengpa uh a sihna dingin na langpang kei ding uh hi; kei pen Topa ka hi hi.\n"Note in na lungsim sung uhah na sanggampa uh na mudah kei ding uh a, na vengte uh tawh thu na kituahlohna uh kikum khawmin na siangsak ding uh hi; tua hi kei leh ama hangin khialhna na pua ding uh hi.\nNote in nomau mipihte tungah phu la loin, amau na lungsim neih kei ding uh a, nomau na ki-it uh bangin na vengte uh na it ding uh hi; kei pen Topa ka hi hi.\n"Note in ka thukhamte na zui ding uh hi. Note in na ganhingte uh a namdang tawh ta na neisak kei ding uh hi. Note in na lo uhah khaici nam nih na pawikhawm kei ding uh a, khau nam nih a kigan puan zong na silh kei ding uh hi.\n"Sila ahi numei, midang khat in zuthawl a piaksa, kitankhia nailoin amah suahtakna a kipia nailo nu, pasal dang khat in a lupkhoppih leh, thukanna kinei ding hi. Amaute kithatlo ding hi; bang hang hiam cih leh tuanu sila hi lai hi.\nAhih hangin tuapa in amahmah-a dingin mawhna hanga biakna dingin tuutal khat, kikhopna bukkong, Topa kiangah hong paipih ding hi.\nSiampipa in, tuapa a gamtatnasa a khialhna hangin mawhna hanga biakna tuutal tawh Topa mai-ah ama-a dingin kilemna bawlsak ding a, a gamtatnasa a khialhna kimaisak ding hi.\n"Note, Kanaan gamah tungin nek dingin kung nam khempeuh na suan uh ciangin, note in amau gahte kum thum sung na ne kei ding uh hi.\nA kum lina ciangin amau gah khempeuh siangtho-in, Topa tungah phatna biakna hi ding hi.\nAhih hangin a kum ngana ciangin tuate pen note-a dingin hong gah semsemna dingin tuate gah na ne thei ding uh hi; kei pen Topa na Pasian uh ka hi hi.\n"Note in sa khat peuhpeuh a sunga si tawh na nekhawm kei ding uh hi. Mailam thugen kholhna, ahih kei leh aisaan na sem kei ding uh hi.\nNote in na baa samte uh metloin na khamul mongte uh zong na tan kei ding uh hi.\nNote in mi site hangin dahna limin na ci tung uh liamsak loin note tungah ciamtehna khat peuhpeuh zong na sun kei ding uh hi; kei pen Topa ka hi hi.\n"Na tanu uh biakinn sungah paktat dinga piakna tawh siasak kei un. Tua bang hi leh pasian dangte biakna sungah na tung ding uh a, gamsung khempeuh, mawhna tawh a kidim suak khading hi.\nNote in ka Sabbath ni tangin keimah hong kibiakna mun na zahtak ding uh hi; kei pen Topa ka hi hi.\n"Vankahte leh aisaanna lamah kihei kei un. Amaute tawh a kininsak dingin amaute zong kei un; kei pen Topa na Pasian uh ka hi hi.\n"Note, sam kangte mai-ah na kun ding uh a, puteekte maitang zahtakin, na Pasian uh na kihta ding uh hi; kei pen Topa ka hi hi.\n"Na gamsung uhah note lakah khualmi khat hong peem leh, ama tungah a manloin na gamta kei ding uh hi.\nNote lakah a hong peem khualmite tualsung mi mah bangin na ngaihsun ding uh a, nomau mah bangin amaute na it ding uh hi; bang hang hiam cih leh note pen Egypt gam sungah khualmi na hi ngei uh hi; kei pen Topa na Pasian uh ka hi hi.\n"Note in thukhenna, a sau tehna, a tam tehnate-ah a manloin na gamta kei ding uh hi.\nNote in tawi khaina man, tawisuang man, seu man, bung man, na zang ding uh hi. Kei pen Egypt gam panin a hong paikhiatpih Topa na Pasian uh ka hi hi.\nNote in ka thukhamte khempeuh leh ka biakna ngeina kipte khempeuh zui-in tuate na sem ding uh hi; kei pen Topa ka hi hi," a ci hi.


url: =Zomi leh Zogam tawh kisai\nDear Laizom Zomi pihte,\nSak pan khang pan huihsia ong nung theizel ahihmanin hoih tak kidom tek ni. Zomi sangin sumlepaai, minleza a deihzaw a lunggulhzaw i sanggam i laizomte pawlkhat a omlam mang ngilh kha kei ni. Tuate langpan ding cihna ahih pah loh hangin kidop huai veve hi. Pilna nei, sumlepaai nei khempeuh zong muan ding hipahlo hi. Ama metna ding bek ngaihsun a a kawi vakvak i Zomi sung ah tampi tak om hi.\nPilna nei, sumlepaai nei khat pimuh pah ding hilo a Zomi a it mi ahihiam cih et masak ding thupi hi. Mizawng daipam khat zong mawk simmawh ding hipahlo hi. Zomi a it taktakte ahihnamel uh ki theilo hi. Amaute hangin gualzawhna angah i hihnamel i theikhawl kei hi. I Minam ong mangthang sak ding Makai i neih khak ding lauhuai mahmah hi. Zomi a it taktakte mahin ong makaih dinguh lunggulh huai mahmah hi.\nMailam ah maikai(MP) kitel hun ong om ciang ei mel theih ei sanggamte tel ding hilo a Zomi a it ngiat, Zomi ading anun takna a piakhia ngam ngiatte mah i tel ding thupi ding hi. Ei Zomi sungah pilna(degree) nei kitam mahmah a ciimna nei kitawm lai hi. Tu tadihin Zomi party i neih sunsun ZCD te mah Zomi makai dingin muanhuai kasapen a ahizongin Pasian in ei adingin hong bangci gelding cih i theikhawl kei hi. Tua ahihmanin a pil a ciim a hangsan makai i neih theihna dingin hoih tak lungngai kawm mahin thunget huai mahmah hi.\nA tawpna ah Zomi leh Zogam tawh kisai-in hong lauphawn den hong langpang den mi om hi cih phawk ni. ZCD leh Zomi makai akuama peuhin mite launa ding leh dipkuatna ding a om lohna ding note' mawhpuak ahihmanin hong pilvang un cih kong thuum nuam hi. Thumanlo tawh i lungkhamna ding , i launa ding leh i lungkiatna dingin sakpan khangpan huihsia hong nungnunglai ding hi.\nTua huih sia nung makaite bek in nang ding cileng baihlo dinga, tua mah bangin maikai neilo in nungzuite bekin zong kinangzo tuanlo ding hi. Tua ahihmanin i vek in pangkhawm leng bangzah ta in huihpi in hong nawk zongin i nangzo ding hi. Zomi a kuamaciat lungkua thanem lo in i maban omlaite ah zong mapangkhawm in mainawt ni.


url: =Puteek khat numei kizuak khattawh aomkhop laitak si in awksuak :: ZOMI DAILY\nPuteek khat numei kizuak khattawh aomkhop laitak si in awksuak\nposted on 6 February 2016 at 1:40 pm Lomkholna: News, Sawltak, World\nPuteek khat numei kizuak khattawh aomkhop laitak sivat mawk ahih manin, numei van sungpan apasal van ki lakhiathei nawnlo cih Video Clip khat tusung Online ah minthangsak mahmah uhhi. Tua Video Clip pen ‘Miaopai’ akici Chinese Video Sharing Website ah aki Upload masa hi a, tuapan in LiveLeak website tungahzong “Old man died while having sex with a prostitute” cih thulu tawh ki suaksak a, ki lunglut mahmah bilbel hi.\nPuteekpa pasal van pen numei vansung ah a awkcip ciangin cihnading kitheilo a, anunung ah zato te kiko hi. Zato panin Emergency Medical nasemte ahi Paramedics te hongpai uh a, misi puteekpa siluang asawnkawm in, a numei zong atungah puanza khat kikhuhkawm ngeungau sa in akisawn lutlut laitak Video Clip khat naki zaihkha citciat sese hi.\nLamdung ah mipi pawlkhat atheicianlo te in misi kisawnna lengtung ah alingling khat amuh uhciang in lau mahmah uh kici sawnsawn hi.\nUK gam aom Sexual Physician khat ahi Dr. John Dean in BBC News te kiangah agenna ah numei te kalkuam pen avai amankuan ciangin aki gakgawp theimah hi. Ahi zongin atawldamzawk deuhciang in kolkik a, pasal te vanpen ki kaikhiakik thei hi ci’n genkhia hi.\nAhi zongin hih puteekpa pen asung ah awkcipsuak ahih manin, zato ah kipuakliang a, zato pan bangci bangin ki lakhia cihpen ki genkhia nawnlo hi.\nUi khawngbel asungah tawlpikhat a awkcipphot hi a, mihing bel tuabang in a awkcip kiza ngei mello ahihziak leh leitung thuthang khat ahihna tawh kong suaksak pongmawk uh hi a, deihdan tawh akituah keileh ngaihdambawm kuamthukpi athuk penpen sungah na khiatsuksak un. ZD Sawltak #zomidaily\nPrevious: Gam Nuam Ah Teng In ~ Hau Za Cin\nNext: Leitung ah kipiak khiatna nasiapen nam 3\nReport from Elim Resource Center Ministry Team ~ Dr. Ngul Khan Pau\nAtlanta ah Zomi Nupi khat mivomte 2 in thautawh kap\nZomi te dinmun nam thum ~ Sia Pau Khai\nThupha ngah ZOMI kua hiam?\nA kipatna thuneuno hi (Mat. 13:31-32) ~ Rev. Khup Za Go


url: =Isaiah 10 | Siantongluan.net\nIsaiah 10 |\nA cimawhte thutang kimlai hei khiatsakin, keima mite sungah a zawngte thuman sutkhia-in, meigong numeite neihsa amau-a ding a suahtheihna ding leh pa neilote neihsa amau nek dingin a bawl theihna dingun a manlo thukhensatna pia a, nenniamna thu a gelhte in gimna ngah ta uh hen!\nGimpiak ni hun, gamlapi panin huihpi hong nun ciangin note in bangcih ding na hi uh hiam? Huhna ngenin kua kiangah tai ding a, na neihsa uh koi lai-ah koih ding na hi uh hiam?\nThongkiate lakah tonbucipin om ding leh a kithat mite lakah sih ding bek a om hi. Hih thute khempeuh hangin ama hehna damzo nailo a, ama khut kizanlai hi.\nAssiria-te pen ka hehna mite gimpiakna dingin molhtum leh ciangkhutin ka zat ahi hi.\nKeima thu a ngaihsunlo minam leh kei a hong hehsak mite neihsa sutin laksakin, amaute pen konglak buannawng bangin a tuancil dingin amaute sawlin thu ka pia hi.\nAhih hangin a kumpipa in tua bang bek sawmlo a, a lungsim in zong tua bang bek ngaihsun lo hi. Ama lungsim sungah minam tampi suksiat nopna thu om hi.\nBang hang hiam cih leh amah in, "Ka galkapmangte, kumpi vive hikhin hilo ahi hiam?\nKalno khuapi pen Karkhemish khuapi tawh kibang hilo ahi hiam? Hamath khuapi pen Arpad khuapi tawh kibang hilo ahi hiam? Samaria khuapi pen Damaskas khuapi tawh kibang hilo ahi hiam?\nJerusalem leh Samaria milimte sangin milim lianzaw a nei milim kumpi gamte ka khut in ban khin ahih ciangin\nSamaria leh a milimte tungah ka bawl bangin Jerusalem leh a milimte tungah bawllo ding ka hi hiam?" ci hi.\nTopa in Zion Mual leh Jerusalem khua-ah ama nasep dingteng a zawh khit ciangin Assiria kumpipa kiphasakin a kisialhna leh a kiphatsakna hangin gim a pia ding hi.\nBang hang hiam cih leh amah in, "Keimah in thu theihtelna nei ka hih manin keima thahatna leh keima pilna tawh ka hih khin hi. Mihingte gamgite lakhia-in amau sumte ka sut khin a, keimah in bawngtal bangin a gammite ka sugawp hi.\nVasa bumek bangin mihingte hauhna ka la ziau hi. A kinusia vasa tuite mite in a lak bangin leitung khempeuh ka la khin hi. A kha a zap, a kam a ka, a ham khat beek omlo hi," a ci hi.\nAmah a liktopa pen molhtumin a zang ding bangkeek, sing a hilo mipa pen ciangkhut bangin a likto ding bang keekin, phukna dingin amah a zangpa tungah, hei, kihisak thei ding ahi hiam? Singat tem zong amah a zangpa tungah kiliansak thei ding ahi hiam?\nTua ahih ciangin Topa, Vanglian Topa in ama mi thaute lakah natna lianpi tungsak ding a, tua natna pen amaute sungah mei bangin kuang niloh ding hi.\nIsrael-te khuavak pen mei suakin, Israel-te Siangtho Pa pen meikuang suak ding hi. Ni khat sungin ama lingkungte leh lingte kangin beitum ding hi.\nGah tampi a piangsak ama leitang leh ama gamlak a minthanna pen nuntakna leh pumpi dong takin Topa in susia ding a, mi cina khat a si tawh kibang ding hi.\nA omlai gamlak singkungte tawm mahmah ta a, naupang khat nangawn in khat khatin sim khin thei hi.\nTua ni-a kipan Israel a omlaite, Jakob innkuan a suakta laite in amau a sugawppa suang nawnloin, Topa ahi, Israel Siangtho Pa pen thuman tawh suanin nei ding uh hi.\nJakob innkuan a omlaite a vanglian Pasian kiangah ciahkik ding hi.\nNa mi Israel-te, tuipi sehnel zah a phak hangin amaute tawmkhat bek hong ciahkik ding hi. Amaute thuak dingin a kilawm bangin thu a kikhen ahi hi.\nBang hang hiam cih leh Topa, Vanglian Topa in a thukhennasa bangin leitung khempeuhah beisiangna a bawl ding hi.\nTua ahih ciangin Topa, Vanglian Topa in thu gen a, "Zion-ah a teng ka mihingte aw, Egypt mite hih bangin amaute in molhtum tawh hong satin a ciangkhut uh hong lik ciangin Assiria mite kihta kei un.\nBang hang hiam cih leh a sawtloin note tungah ka thangpaihna bei ding a, ka hehna amaute tung tu-in, amaute sia ding uh hi.\nVanglian Topa in Oreb suangpi-ah Midian mite a sukgawp bangin, amah in amaute tungah gimpiakna zang ding a, Egypt mite a thuaksak bangin Assiria mite thuaksak ding hi.\nTua ni ciangin na liangko panun ama vangikpi kinkhia ding a, ama hakkol pen na ngawng panun bei ding hi," a ci hi.\nRimmon gam pan galte hong kipanin Aiath khua hong tung uh a, Migron khua kantanin hong pai uh a, Mikmash khua-ah a van uh hong seng uh hi.\nAmaute in mualciang kantanin Geba khua-ah zan khat giak uh hi. Rama khuamite lau-in ling uh a, Saul tenna Gibeah khuamite a tai uh hi.\nGallim khuamite aw, nakpi takin kiko un! Laisah khuamite aw ngai un! Anathoth khuamite aw, amah dawng un!\nMadmenah khuamite taikhia a, Gebim khua-a a teng mite a suakta dingin a tai uh hi.\nTuni mahmahin Nob khua-ah galte tungin khawl uh a, Zion Mual ahi Jerusalem khuapi a khuttum uh sinsan uh hi.\nEn un, Topa, Vanglian Topa in a kihtakhuai vangliatna tawh singhiangte heuh ding hi. A kung sangte kiphuk ding a, a kisangsakte a niamin kikoih ding hi.\nAmah in tulak singte hei tawh phuk ding a, Lebanon mual a singkung liante tawh pukkhawm ding hi.\nTedim Lai Siangtho / Laibu: Isaiah 10


url: =IS te’n Syria leh Iraq ah Chemical galvan 52 vei zangta hici ~ TK Lian :: ZOMI DAILY\nposted on 23 November 2016 at 5:31 pm Lomkholna: News, Syria, Thangkhanlian, World\nNov. 23, 2016: IS ten 2014 in Syria leh Iraq gam lianpi hong keek khit nung un. mun lianpi ah thuneihna hong let ua kipanin tu dong sih theihna ding za a kibawl galvan – chemical weapons/arms (chlorine agent leh sulfur mustard agent/gas) 52 vei zang ta uh hi ci-in London pansan independent analysis IHS Conflict Monitor in gen a, 52 vei a zatna lak panun Iraq gam-a Mosul khuapi ah seh thum suah seh khat zang uh hi ci hi. IHS ten hih thu pen local news reports, social media leh Islamic State propaganda panin a ngah uh hi a, tua loin US leh Iraq ulian ten zong ISte kumpi ukna khuapi (caliphate) Mosul (Iraq) leh Raqqa (Syria) lak kik ding nasia takin kihanciam ahih manin IS ten a tamzaw sem hong zang kha thei lai ding uh hi ci-in a lunghimawh thu uh pulak uh hi.\nIraq gam-a US galkapte’ spokesman Col. John Dorrian in zanhal in email panin a genna ah IS ten a beisa bangin mai lam hunah zong hih chemical galvante rockets, mortar shells ahih kei leh artillery shells-te ah zang dingun upmawh huai a, ahih hangin hih bang galvante dalna dingin US, Iraq leh a kipawlpih galkap ten van hoih kinei hi ci (pong) hi. Iraq galkap ten zan in Iraq gam-a ISte caliphate seh thum suah seh khat kila zo ta hi ci-in pulak uh hi. IHS in Mosul bekah IS ten a beisa in chemical galvan 19 vei zang ta uh hi ci-in gen hi.\nUnited Nations leh international chemical weapons monitor ten ISte bekin chemical galvan zang lo uh a, Syria galkap ten zong zang uh hi ci-in ngawh uh a, ahih hangin Syria kumpi in hih ngawhna thal nial a, nitumna gamte’ uino rebels leh Fateh al-Sham leh a pawl ten zang uh hi ci uh hi. UN leh international chemical weapons monitor ten August kha-in Syria galkap ten chemical galvan pen helicopter panin nih vei zang ta uh hi ci-in ngawh uh a, ahih hangin rebelste zatna thu gen lo uh hi. Chemical agents kicite pen a kizat ciangin a huih dik khate mit san in, a vunte uh san in kang thei a, huih ding ding haksa sa uh ahih manin hih bang galvante pen kidona zat dingin international convention in phal lo hi.\nBehlapna: Chemical galvan pen 1980s lai-in Iran leh Iraq a kido lai uh leh US ten 2003 in Iraq a sim lai un lampi-a bomb kipuaksakte ah kizang hi. Media pawl khatin in US ten Iraq a sim un chemical galvan bawlna ding mun mu zo lo uh a (Saddam in nei hi ci-in a sim uh hi a, tu dong kimu nai lo hi), Iraq gamah kibawl hileh zong US ten susia khin ta ding uh hi ci uh hi.\nRelated: Shan gam gal kidona thuthang tomkim ~ Tedim Post\nAnalyst pawl khatin bel US in Saudite chemical galvan dollar billion tampi man leisak uh ahih manin tuate pen ISte galvan, sum leh training tawh huhna a pia den Saudi kumpi tung panin a ngah uh hi ding hi ci uh a, pawl khatin bel IS ten hih bang galvante nei in, tua banah bawl thei uh hi uh hi. # Maan sungah a vomna munte pen chemical galvan kizatna munte ahi hi.\nSource : The New York Times/ Thang Khan Lian\nPrevious: France President lui Sarkozy in President atuh sawmkik hangin lametna ommel nawnlo ~ TK Lian\nNext: Malaysia gamsung ah Bawngnawi, Kelnawi sialdawn kiphallo


url: =SC 4: Thuumna - Zomi Adventist Innkuan\n“A mawhna a imcipte adau uh apai kei ding a, thum aa a nusiate in hehpihna ngah ding uh hi” (Paunak 28:13).\nPasian’ hehpihna ih ngah theihna ding lampi pen baihin, ahi ding mah zong ahi hi. Mawhmaina ih ngahna dingin a haksa nate ahih dingin Topa in hong sawl lo hi. Vantung Pasian’ kiangah ih ki-apna ding le, ih mawhna hong maisakna dingin, agim huai khual gamlapi zin kul lo hi, ei-le-ei kigawt bawl zong kul lo hi; a mawhna thuum a, a nusia-te in hehpihna a ngah ding hi. James in, “Khat-le-khat na khialhna uh kithuum un la, na cidamna dingun khat-le-khat thu kingetsak un,” ci hi (James 5:16). Pasian bek mah in mawhnate maisak thei hi, tua ahih ciangin na mawhnate uh Pasian’ kiang thuum un la, na khialhnate uh khat-le-khat kithuum un. Na lawm na gualte’ tungah na khialh leh na khialhna pulak in; hong maisak ding pen amau’ tavuan ahi hi. Tua khit ciangin Pasian’ kiangah mawhmaina ngen in; banghang hiam cihleh na hih khak na lawm zong Pasian’ neihsa hi-a, amah na hih khakna hangin amah a Piangsakpa le a Tanpa’ tungah zong amawh nahi hi. A thu pen Palai khat kia ahi, ih Siampi lian bel pa’ kiang tut ding ahi hi. Amah zong “eite mah bangin na khempeuh ah kize-et hi napi mawhna bawl lo hi,” “ih thanemnate ahong hehpih Pa” zong hi-a, mawhna neng baang khempeuh hong silsiang thei hi (Hebrews 4:15).\nLungsim kiniam khiat a, a mawhna uh Pasian’ maiah a pulak nai lote in, ahih masak bel ding uh ahih nai lo ahi hi. Eite in kisikna taktak nei nai lo-a ih mawhnate kih a, lungsim kitam kham zah a kiniam khiatna taktak tawh ih mawhnate ih thuum nai kei leh mawhmaina a zong taktak nai lo ih hihi; tua banga ih zon ngei nai kei leh Pasian’ sungah khamuanna ih ngah ngei kei ding hi. Hun bei sa-a ih mawhnate maisakna ih ngah nai kei-a leh, kiniam khiatna ih neih nop loh man le thuman thutak ih zuih nop loh man hiding hi. Hih thu tawh kisai kician taka hilhna om zo hi. Mipi lak ahi-a, ei kia in ahi zongin, mawhna pulakna pen lungsim taktak tawh gen khiat ding ahi hi. Sawl zawh thu-a hih hi lo ding hi. Ciamnuihna banga hih ding hi lo hi. Mawhna akih taktak khol lo te’ hih ding zong hi lo hi. Lungsim tawng pana pulak khia-a thuumna pen hehpihna tawh a kidim Pasian’ kiang tung takpi hi. La phuak siampa in, “Lungsim kitam khamte’ kiang nai-ah Topa om a, kisikkikna lungsim a neite honkhia hi,” ci hi (Late 34:18).\nThuumna aman taktak in mawhnate a malmal a ahi bang lian a pulakna ahi hi. Pasian’ tung bek a pulak ding pawl zong om kha ding hi; ih khialhna hanga athuak mite’ tung bek a ih thuum ding khialhna pawl zong om ding hi; mipi tawh a kisai, mipi’ tunga thuum ding pawl zong om ding hi. Bangbang hi taleh thuumna khempeuh pen ahi bang lian hidinga, na mawhna tektek mah na pulak ding ahi hi.\nSamuel a khan lai-in Isreal mite Pasian’ kiang pan lam pial uh hi. A mawhna uh hangin gimna thuak pah uh hi; Pasian upna zong nei nawn lo-in, agam uh a uk Pasian’ vangliatna le ciimna zong thei nawn lo-in, Pasian’ vaihawm zawhna leh kep zawhnate zong muang nawn lo uh hi. Khua vannuai a uk-Pa nungngat in, akim apam uha minamte bangin ki-uk nuam uh hi. Lungnopna zong ngah man nai lo-in, “Ka mawhna khempeuh uh banah kumpi dang deihna mawhna ka behlap kha uh hi,” ci-in thuum uh hi (1 Samuel 12:19). A phawk khiat uh mawhna teek mah a pulak uh kul hi. Hehpihna atheih lohna un amau mah gawt a, Pasian tawh kikhensak hi.\nKisikkikna taktak le kipuah phat nopna a om kei leh thuumna pen Pasian in sang zo lo hi. Nuntakna ah kikhelna a om kul hi; Pasian’ deihloh na khempeuh paih khiat kul hi. Mawhna hanga dahna taktak panin hih bang hong piang ding hi. Ei’ sep ding pen ih mai-ah cian takin hong kilak hi: “Ki sil un la, a siangtho-in om un; Ka muhna panin na gamtat siate uh paai khia un la, asia bawl nawn kei un; ahoih gamtat ding kisin un; thuman kan khia un la, bawlsiat thuakte panpih un; pa nei lote hu un la, meigongte gum un,” (Isaiah 1:16, 17). “Mi gilo in kamkhapna pan a laak na pia kik a, a guksa na aloh kik leh; nuntakna thukhamte zui-a, mawhna abawl kei leh; amah nungta takpi dinga, a si kei ding hi.” (Ezekiel 33:15). Kisikkikna thu a genna ah Paul in zong, “Pasian’ deihna tawh kituak dahna in no’ a dingin, a bangci cihtakna, a bangci siantho nopna, a bangci ki-awi lohna, a bangci patauhna, a bangci lunggulhna, a bangci thukhualna, a bangci thuman thukhenna hong piangsak hiam, na en un. Hih thu ah asiang na hihna uh na kilang khia sak zo uh hi,” ci hi (2 Corinthians 7:11).\nMawhna in lungsim ngaihsut theihnate asih sak ciangin, a mawh mi in a gamtat asiat lam zong hong thei nawn lo-in, a mawhna aliat lam zong hong phawk nawn lo hi; mawhna aphawk sak Kha Siangtho’ vangliatna a san nop kei leh a mawhna mu lo-in om pai suak ding hi. Mawhna pulak mah leh zong acih takpi hi lo hi. Mawhna a pulakna khempeuh ah, tua bangteng hang hikei leh tua ci gamtat kei ning, cih ahi zongin, hong kitai ahih manin, cih ahi zongin, ama mawhna pen paulap zong tawntung hi.\nAdam le Eve in a kikham singgah anek khak uh ciangin, maizumna le launa tawh hong kidim uh hi. Paulap bangci zon dinga, alau huai sihna tawh koici kipelh ding cih bekbek ngaihsut masak in nei uh hi. Topa in a mawhna thu uh adot ciangin Adam in, “Kei tawh a om dinga Nong piak numei in a singgah hong pia-a ka ne hi,” ci-in a kim khat Pasian ngawhin, a kim khat a lawmnu ngawh hi. Numei in zong gul mawhsakin, “Gulpi in hong khem a ka ne hi,” ci hi (Piancilna 3:12,13), Bang dia gulpi bawl na hiam? Eden huan sungah bang dia hong paisak na hiam? Hih bang dotnate tawh paulap zong uh a, a pukna uh Pasian ngawh mikmek uh hi. Keimah atang zaw hi’ng cih lungsim pen zuau theite’ pa panin hong kipan a, tua pen Adam’ tu le ta khempeuh in hong nei pah uh hi. Hih bang dan a thuumnate Kha Siangtho’ nasepna hi lo-a, Pasian in zong sang thei lo hi. A man kisikkikna in, a mawh mi ama mawhna mah pua nuam sak dinga, zuauna le khemna om lo-in, pulak nuam sak ding hi. Siahdongpa mah bangin van lam nangawn dak to ngawh ngam lo-in, “Pasian aw, mawh nei keimah hong hehpih in,” ci dinga, tua banga a mawhna a pulakte in mawhmaina ngah ding uh hi; banghang hiam cihleh a kisik mi’a dingin Christ in Ama sisan paulam ding hi.\nKiniam khiatna le kisikkikna taktak tawh kisai-a Lai Siangtho in a hong gen thute ah zong, paulap zonna ahi a, keimah tang zaw ing cihna lungsim ahi zongin kimu lo hi. Paul in amah-le-amah kihu lo hi; kisuantakna neusek ding hanciam lo in anit penna bang tektek in amawhna pholak hi. “Siampi liante’ kiang pana thu ka ngahna tawh mi siangtho tampi tak thong sungah ka khum hi; amaute a kithah uh ciangin ka thukimpih lai hi. Pasian a gensiatna dingun ka hih gawpgawp a, kikhopna khempeuh ah amaute ka bawlsia zelzel hi; amaute’ tungah thangpai mahmah ka hih manin, khua dangdangte ah zong ka va bawlsia hi,” ci hi (Sawltak 26:10, 11). “Mawh neite ahon khia dingin leitung ah Jesu Christ hong pai hi; amaute’ lakah kei a mawhbel ka hi hi,” ci-in gen thuah lai hi (1 Timothy 1:15).\nKisikkikna taktak tawh kiniamkhiat a lungsim kitam khamte in, Pasian’ hong itna le Calvary manphatna hong pakta ding uh a; itna anei apa’ kiangah atapa a thuum mah bangin, a kisik taktak mi in a mawhna khempeuh Pasian’ mai hong tun ding hi. Eite in ih mawhnate ih thuum leh, ih mawhnate hong maisak ding leh ih diklohna khempeuh pan a ahong silsiang dingin, Topa muan huai-in thutang hi,” ci-in Lai Siangtho sung ah kigelh hi (1 John 1:9).\nZo Phualva Thupuak: Vol 09, Issue 06\nAchan tungpan ka ngah lesson pawl khat\nSee also DA 4: Bawngkuang Sungah Suak\nTags: SOP, Steps to Christ\nPrev post 1.\tKhaa 25 a’ dingin Khe Khat\nNext post A Langpang Kumpipa Tapa


url: =Japan gamah kumpi thak le hunthak kipanding :: ZOMI DAILY\nposted on 3 April 2019 at 8:02 am Lomkholna: Japan, News, World\nHong tung ding May 1 ni akipan in Japan Kumpi (Emperor) thak kah ding a, ma kumpimang hun sung teng pen “Reiwa” Hun kici ding in tutung April 1, 2019 ni in hong tangko uh hi.\nTulaitak Kumpipa Emperor Akihito pen kumpi ahihna pan pan April 30 ni in tual ding a, a tapa Naruhito in a za luah ding hi. “Reiwa” cih in “order & harmony” cih a khiatna hi.\nHih min piak ding in huntampi tak asimtham takin akikup khit uh ciang in hong tangko uh hi. Japan minam te pen a gam uh a, a uk Kumpi te tawh kizui in abeisa kum 1200 lai pek akipan in HUN min piak ngeina khat nei uh hi.\nHibang in Kumpi (Emperor) thak a kah ciang in KIKHELNA lianpi vaihawm thei uh a, a mau gam bek tham lo veng le pam gam te leh leitung tangthu sung ah a sia a pha tampi a piang sak zo Japan minam te ahi uh hi.\nTulaitak a Kumpipa Akihito pen 1989 kum in a pa Hirohito a sih akipan Kumpi a sem ahi hi. Ama hun sung in a pa Kumpi Hirohito hang in apiang Galpi Nihna lai in Japan te hang in haksatna athuak kha gam te huhna le kilemkikna thupitak in bawl khin ta hi. By Zingsol tanu\nPrevious: ZYA HQ pan Nasep dan theihsak na\nNext: Lau mahmah ing


url: =Galpi khatna le nihna thu ~ Job Cinpi :: ZOMI DAILY\nposted on 25 April 2018 at 9:04 am Lomkholna: JobCinpi, News, Theihhuai\nGal thu a kigen simin, thu dang ka phawkma-in galpi khatna le galpi nihna mah phawk masa den ing a ci pawlkhat tu hun dongin om lai uh hi. Hitakpi mah hi. A beisa hun sungin 1914 pan kipan kum sawmnga sungin mihing khangtangthu sungah a man thei nawn lo zahkop dingin thu nih na piang hi. Tua thu nihte in galpi khatna le galpi nihna ahi hi.\nMi pawlkhat in gal thu thei nuam uh ahi manin, bang hun lai-in bang thu pianga, tua hun sungin bang thulamdang piang ahiam ci-in kantel uh hi. Pawlkhatte in ahi leh thei nuam napi, a kantel ding dan thei lo ahi manin, a theih nop thu thei kha loin hun sawtpi om uh hi.\nPawlkhatte leuleu in, gal thu a kici thei nuam lo, za nuam loin gal kidona video movies-te na ngawn ngen ngam lo, mu nuam lo thei uh hi. Bang hang ahi zongin gal thu i kin-a, i kin kei zongin a beisa hun khat lai-in a nasia mahmah gal kidona nih om hi, cih mikim phial in thei kim dingin ka lamen hi.\nGalpi khatna sungah a si a mang le a liam a bai mi bang zah om a, galpi nihna sungah bang zah om a hiam?\n1914 July 28 ni a kipan 1918 November 11 ni dong, kum li sung gal kidona omin tua pen galpi khatna ahi hi. Galpi khatna sungah gam sawmthun le guk kihel a, tua gam sawmthum le guk sungah mi 1,000,000,000 ( Million tulkhat) teng uh hi. Galdo mibuppi 70,000,000 (Million sawmsagih) in galdo uh hi.\nGal kidona nasia mahmah ahi manin, galkapte bek in, sihna manna le liam la bai thuak loin molh le hiam a tawi lo mipi tampitak in sihna le liam le bai thuaklawh uh hi. Galpi khatna sungah mi 30,000,000 in a nuntakna uh suplawh in sihna thuak uh a, a lam a bai mi 200,000,000 ( million zanih ) bang om hi, ci-in tangthu ah kiciamteh hi.\nGal kidona tawh kisai-in galkapmangpite le gam makaipite in thu tampitak gen uh hi. Laibu tampi kibawl-in thu tampi kigen hi. Leitungah gal a ven theih nading, gal kidona a tawm semsem theih nadingin gam khat le gam khat kilemna bawl kawi kawi uh hi.\nBiakna makaite a kipan lasiamteminthangte dongin gal a ven theih nading, gal kidona a om nawn loh nading amau munsan ciat panin hanciam mahmah ciat uh hi. Galpi khatna a bei zawh, 1925 kum-in, leitungbup kipawlna pan, bang hanga gal piang a hiam ci-in gal a piangsak thubulpite kankhia dingin kikaikhawm uh hi. Gal a piangsak thubulpi li mukhia uh hi.\n(Unicode နိုင်ငံရေး၊ စီးပွားရေး၊ လူမှုရေး၊ လူတို့၏ ဗီဇများ ကြောင့် ) (Zawgyi နိုင္ငံေရး၊ စီးပြားေရး၊ လူမႈေရး၊ လူတို႔၏ ဗီဇမ်ား ေၾကာင့္ ) ci uh hi. Hih thu bulpi lite thu neu nam 250 tawh a neng a tawngin telgen kik uh hi, ci hi.\nTua bangin mihingte lam pan kihanciam hi mah leh 1936 September 3 ni tak ciang gal khat hong kipan leuleu hi. Tua gal pen galpi thumna kici-in, tua gal sungah gam sawmguk le gam khat khat kihel hi. Gam sawmguk le khat sungah mi 1,700,000,000 ( Milloin tul le zasagih ) om uh hi.\nGaldo mi 110,000,000 ( million za le sawmkhat in galdo uh hi. Misi 50,000,000 in sihlawh uh a, a liam a bai mi 300,000,000 om hi ci-in kiciamteh hi. Galpi khatna le galpi nihna i etkak tak ciang, mun le gam sau a huam zia i etkak tak ciangin galpi khatna pen leitung galpi (world war ) cih tham lo hi, ci uh hi.\nBang bang ahi zongin galpi khatna le nihna hun sunga a bei nuntakna le a liam a baite i ettak ciangin galpi thumna ah bang zahtakin lipkhaphuai mawk ding a hiam cih kigenkhol thei hi. Galvan cingte lungsim maan lohna hiam, gamuk kumpite lungsim kep zawh lohna hiam khat in, leitung le a sunga om mihingte nuntakna vut le vai a suak thei hih khang hun sungah mihingte in a beisa hunte sangin thu tampi ngaihsut zawk ding kisam dingin ka um hi.\nStephen Hawking in, “Mihingte in lungsim kiukzawhna i neih manin, galpi thumna a piang nai lo hi zaw hi,” ci hi. Hitakpi hi. Bang hang hiam cih leh khangthak galvante in, khua khat cih bek hi loin gampi khat vut le vai a suaksak thei ding galvan kinei ciat ta ahi manin, khutmedawn khat in mihing nuntakna tampi a susia thei hih khang hun sungah, lungmuan om lo ahi manin, nang le kei in, hong uk kumpite le gam makaite ading Pasian kiangah thu i ngetsak zelzel ding kisam lo diang ahiam ci-in thunget ding kong zawh nuam hi.\nGalpi nihna thu ciaptehna laibu sungpan kong gelh kik ahi manin, kicinlohnate ngaihdambawm ah na khiatsak unla, hoih le pha nasak leh na Zomipihte ading na hawmsawn in. Lungdam, Job, Cinpi (Zomi laisim nuamte)\nPrevious: Zomi, Zogam ading ka sunmang\nNext: Koppih zon’hun ~ Lengtong Pauno\nTulai simlei buaina Kei’ muhna ~ Pu Thangboi


url: =Biography of Dr. James Suan Za Dong (Dr. Dongno) :: ZOMI DAILY\nposted on 1 August 2011 at 1:20 am Lomkholna: Article, Biography, Dongno\n1940 kumin Tedim khua ah suak hi. A pa, Pu Gin Thual leh a nu, Pi Goih Don Cing a hihi. Tedim khua ah, Pu Neng Thawng, pu Pau Za Kam, pu Thang Lang leh pu Thawng Cin te tawh kum1920s huam pawlin Zomi ateng masa pente a hi uh hi.\nA dangte pen, Mangkang Vuandokte’ a nasem, pak huan cing, puan sawp, la cing, cihbang, Gorkhate vive leh letama khutsiam Sente leh sumbuk nei Indian mite a hi uh aa, tua hunin Tedim naupang teng in Kala pau thei kim phial uh hi.\nManglai tan kua dong Tedim ah a kah khit ciangin, 1958 March kha in Special Grammer School, Pegu ( Bagu ) pan matric ong hi. Tua panin RASU (Rangoon Arts And Science University) ah kum nih khit ciangin, Medical lam zui thei dingin a lai hat (elegible) ahih manin Institute of Medicine 1, Rangoon ah kah in, 1968 kumin MB,BS degree ngah hi.\nMedical sang a kah laitakin, All Chin Student Union ah President term khat sem ngei aa, 1965 kum inTedim Siamsin Kipawlna a phuan khiate a hi hi. Tua Kipawlna ah Cultural Committee Chairman a sep laitak, 1966 kumin, tu aa ih Zo minam tualpuan leh nikten designte ama hong bawl a hihi.\n1970 kumin, Mindat Divitional Hospital ah Asistant Surgeon, 1971 kumin, Kanpetlet ah Township Medical Officer, 1974 kumin Bhamo ah, tua pan 1976 kumin Post Graduate Medical School of Ophthalmology ( Eye) Rangoon ah kah in Diploma in Ophthalmology 1978 kum in ngah aa, Rangoon Eye, Ear, Nose & Throat (EENT) Hospital ah 1980 dong sem hi. 1980 kum aa kipan Falam, Chin State General Hospital ah Eye Surgeon sem hi.\nTua hun sung 1985 kum in Keileigh St, Rangoon aa teng, Dr Khin May Si, ( tun Dr Maisie Dong ), tawh kiteng uh aa, tapa khat leh tanu khat nei uh hi.\n1986 kumin Zomi Baptist Associationte zat ding pasal puantungsilh ( jacket ) zong Falam ah design bawlin, kigan sak aa ZBC (Zomi Baptist Convention) in kip sakna nei pah hi.\nHaka khua aa Carson leh Cope Topa hante, gamlak suak in mangthang ding aa kithawi ciangin, Chin State Regional Party Chairman Kim Ngin thukimna tawh Haka Township Engineer, Pu Awn Za Pau in pavilion a lam ding ciangin Dr James Suan Za Dong design suai sak in, a ma suaih bang tektek in ( 1984) kumin lam hi.\n1984 kumin Falam Sangpi kum za cinna phawkna magazine aa’ding logo suaih kidemna om aa, a khatna ngah ahih manin ama logo kizang pah hi. Kumpi nasepna pan 1988 ciangin anupa uh’n tawp in Kawlpi ah Eye / GP sem tuak uh hi..\n1990, August kha ciangin Fiji Islands ah Eye Surgeon sem dingin a innkuan un a pai uh hi.. 1994 in Bob Jones University, Greenville, South Carolina, USA ah kah aa, tua pan Auckland, New Zealand ah pai uh hi. 1999 kum aa kipan in, Australia ah pai in tu in Sydney khuapi ah a teng uh hi.\nTu laitakin, ih Zogam ah ih singkungte bei mahmah ta cih 2009-2010 kum kizop hun in va mu ahih manin, sing zat kul lo in Hydro electricity tawh an huan theih nang leh (heater) inn lumsak nang in a kizang dingin Kaptel khua ah 100KW a pia zo ding Hydro Project khat a sep laitak a hihi.\nA sawt lo in ki zo ta ding aa, Zo Gam ah meivak bek hi lo a masa pen khuabup an huan, tui sa suan leh inn lumsakna aa kizang ding Hydro Project a hihi. Tua Project tawh tonkhawm in, gamsung ah singkung suan ding zong a hanciam laitak a hi hi. Hih Project a man ciangin, khua kim khuavel teng in ki-eng in a kihanciam ciatna dingin lunggulh na nei hi.\nMi itna tawh hehpih in pawl ngai thei mahmah khat ahih banah, Zomite khan tohna ding a vei mahmah ahih lam gen thuahthuah kul lo in, a sepkhiatna a taksuah sakna pan kilang pha mahmah hi. Thu puak, Awn Za Pau\nPrevious: Google Docs Viewer ah ZIP leh RAR ngahta\nNext: 2010 Nobel Peace Prize ~ Hau Za Cin


url: =India gamsung khuaneu khatah numei te Mobile Phone zatding kiphallo :: ZOMI DAILY\nposted on 7 May 2017 at 4:15 pm Lomkholna: India, News, Sawltak, World\nIndia gamsung aom khuaneu khatah numei te khuasung vakna, khuasung mipi lakah Mobile Phone zatding kikham cih AFP pan kizasawn hi. Numei te Mobile Phone zatna panin pasal tetawh kithuza, kimu in thunung thuma tampi omthei cihi.\nTuahang in numei te leh pasal te innpualam ah baihtak, olno takin aki zopziauziau theihloh nadingin numei te innpualam ah Mobile Phone zat akikham cihi.\nTuabang thukhun athak akibawlna pen India gamsung aom Uttar Pradesh State sungah ahihi. Uttar Pradesh State, Madora akici khuaneu khatah numei te Mobile Phone zatding akikham hi a, tua khuasung mite pen avekpi phialin Muslim biakna azui vive ahi uhhi.\nTuahang in numei leh pasal zulhtakna aomloh nadingin “Numei te Public ah Mobile Phone zangtheiloding” cih thukham abawl uh hi a, azang akimuhleh Rupees 21,000 kigamding cimawk hi.\nRupees 21,000 pen khuaneu khuata aom te adingin mannei mahmah a, khatampi nasepciang bekin aki thalawhzo panding ahihi.\nLocal Police Chief Arun Kumar Singh kici in agenkhiatna ah Madora khuasung aom hausa, upa “Village Council” te’n numei te Mobile Phone zatding kham cih kaza uh cihi.\nAhi zongin tuabangin thukhun bawlpen Constitution tawh kituaklo “Against Constitution” ahih manin, Action ki lading hi ci’n genkhia hi.\nVillage Council te ngaihsutna ah nungakno pawlkhat in Mobile Phone zang uh a, tuapan in nulepa phallohpi khawngin pasal tawh kitaipih cihkhawng omzelzel cihi.\nTuaban ah numei tepen pasal tetawh aki zopna kiamtuamding, khakcipna namkhat hiding ahih manin aki vaihawm ci uhhi.\nHuman Rights leh Rights tuamtuam aci phadiak, aki neisak phadiak te’nbel hih thukhunpen diksa hetlo khamahding uhhi. Ahi zongin Mobile Phone aom khitzawh, aki zatkhitzawh nungak tangval kiheldan, kihodan pen baihtuak zawthammah hi. Facebook tungtawn in akithei akiteeng cihkhawng midang hilo, Zomi sung bekbek ahzong tamnawnlo khading hi.\nTulai khangthak te’n Technology pen zatsiamleng metna hi a, zatsiam keileng supna ahihi. ZD Sawltak #zomidaily\nPrevious: Bangladesh gammi khat ii nasep leitung ah adeihhuailo penpen nasepkhat in ki gensak\nNext: Vondeih Kep Ding – 109 (Dimno’ Pa)


url: =KUM 65 CIN ZO MINAM NI by Prof. C. Thang Za Tuan, Ph.D\nProf. C. Thang Za Tuan, Ph.D\nKUM 65 CIN ZO MINAM NI BIAKNA PAWLPI TEK AH BAWLNA AH THU PULAKNA\nTedim Baptist Church, Yangon. February 17, 2013\nThulu: ZO MINAM NI LEH NGAIHSUTHUAI I MABAN THUPITE\nLate 33:12 “TOPA, Pasian aa a nei minam, Ama luah dingin teelna angah minamte thupha ngah ahi hi.”\nLate 133:1 “En un, Sanggamte pumkhat suakin a tutkhawm uh ciangin bangzahin hoih in nuam ahi hiam?\nKum sim a kibawl February 20 ni, i Zo Minam Ni (Chin Amyotha Nih, Chin National Day) pen November kha 2010 in i Tedim Khuapi ah Rev. Dr. Joseph Herbert Cope ii Kumza Cinna Pawipi ah Zomi buppi ai taangin pawisiim te’n “Zominam leh Zokhang tangthu akipdet nading, kipumkhat nading, thumuhsiam nading leh Thupha san theih nading lunggulhna leh deihna tawh Zo Minam Ni ka omna mun peuh ah Pawlpi kim in ahizong in, Pasian tungah thungetna tawh ahi zongin bawl den ning” ci-in anaki-ciam manun 2011 kum akipan in i Biakinn ciat ah zong bawl akipan hihang. Tu kum in athum veina hong hita hi.\nTutung a i bawl Zomi Nam Ni in atung a ngimnate atangtun theih nading in (1) Zomite Tangthu leh Zo Minam Ni pian khiatna thu tom(2) Zo Minam Ni bawl zia (3) Ei din mun ki-et phatna tawh mailam ading deihhuai kalsuan nading thupulakna ci-in thupi phadiak kasak thu thum tawh kong pulak nuam hi.\nB. Kammalzat gencian masakna:\nTangtawng in ei leh ei ‘Zomi’ ci-in i kilawh pen Kawlgam leh leitung ah Chin ci a ong kiciamteh te ihi hi. Zomi icih in ei ikilawhna ahih baan ah Chin bup i cihna in i zat zong ahi hi. Sanggamte’n Asho, Cho, Khumi, Laimi, Matu, Mizo ci a anakilawh uh mah tawh kibang hi. Zo Minam Ni icih in Chin ci a Kawlgam ki-ukna Constitution a ong kiciamteh teng ahuamkimte Ni hi. Ei Zomi aa kilote guak aituam neih hi lo hi.\nC. 1. Zo minam Tangthu tom sutkik pakna leh Zo Minam Ni a pianna thu atom in pulakna:\n* Zomite BC kum 100 hun laipek in tu a Kawlgam akicihna mun ah lut in Payagyi khua sat masahi.\n* AD 108 khawngin Pagan (Pugam), Popa (Pupa) mual kim Izuadi leh Chindwin (Zo gunpi) kituahna dong i biltenna Thalawady gundung pen Kawlte’n Chindwin gun ci-in kheelin, Zokual, Zokuam, The Home or Valley of the Chins acihna hi. Kawlgam ah I phualsat masakna akilatna hi.\n* AD 1420 kiim pawlin Kawlpi/Khampat pan in kilalkhiato in Ciimnuai tungte pawl khanggiat dong kiteeng khawm masa ci-in kiciamteh hi. Mi kitam, beh leh phung kitam ciangin khua kisat behbeh hi. I Tedim khuapi zong 1550 kiim in kisat hi.\n* Zomite nidang pek a kipan in ei Tulpi, Hausa leh makai ciat-in hong makaih in Thawmte khang hun, Guite khang hun, Sukte khanghun om kici hi. A nunung Sukte Khan Thuam leh atapa Kamhau hun 1810 kiim akipan in Ukpipa ci-in hong uk in Sukte khang hun 1948 kum dong hi.\n* 1886 January 1 in Kawlte teenna gam bup Gamkek Mikangte in hong uk in Zogam zong 1889 kum in Tedim hong la in 1896 kum in Chin Hills Regulations tawh hong uk a kipan Zogam pen Kawlgam uksung ah hong kiguang kha zenzen ahi hi. Zogam ukding in Ukpite mah zangsuak in siahtung siahphei, saliang tangseu kaisak suak uh hi.\n* Hong uk Mikang Kumpite thu mang in Leitung Galpi masa hun 1917-18 in Zomi tulkhat val Piancit ah Labour Corps in kipai hi. Tua in Zomite pusuah cilna, paltan tumna leh khasumsan nasep tawh kivaakna kipatcilna hipah hi. Mikangte in mithumaan, citakte leh mi muanhuaite in hong ciamteh uh hi.\n* 1948 January 4 ni in Kawlgam ah suahtakna akingah ciangin 1947 Constitution zang in Parliamentary Democracy tawh gam ukna kipan hi. Tua Constitution Khenpi 5, aneu 196, 197, 198 ah Zogam zong Chin Affairs Council tawh ki-uk dingin Frontier Areas Enquiry Commission in thu hong dot ban ah mipi tul nga val in Falam khuapi ah 20-2-1948 ni in kikhopna ah Democracy tawh kiteel Councilte ukna dan zangin Zogam ukpite ukna laih ding kithukim hi. Ukpite a suploh nading in Kumpi in Compensation apiak ding zong kivaihawmsak hi.\n* Tua bangin akilaih pah lian nading in tualai in Politics ah amakaipi in thusaupi muhkholhna (Vision) anei Pu Vomthu Maung (Thang Pet Maung), Mindat leh Pu Captain Mang Tung Nung te’ madawkin a makaihna uh hang hi. Pu Vomthu Maung in Zomite ading thu na mukhol lua in 1933 kum pek in Chin National Unity Organization- CNUO na phuan khia zo hi. Amau tegel Zomi sung pan Ki-uknading “Thutheihna tawh Thugensiam” (Politician) bek hilo in “Thumuhna tawh Thugeelsiamte” ahihkeh ”Gam-it makaite” (Statesman) tuak ahi uh ci-in ciamteh ni.\n* 1950 kum October 9 ni in Chin Affairs Council in tua February 20 ni pen Zo Minam Ni (Chin National Day) ci-in kumsim in bawl ding in khensat uh hi.\n* Tua Zo Minam Ni pen Kawlgam ah suahtakna leh ki-ukna thak tawh kizawitawn a ukna dan kikheel ni hi in Ukpite guallelhna hituan zenzen lo hi. Nautangte ading in ahihleh saliang tangseu, siahtung siah phei piak beina hi in hamphatna leh suahtaak tatakna, hakkol zan Ni hi., Kawlgam bup mahbangin Democracy tawh ki-ukna dan in a kilaihna Ni hi. Khang kilamdan Ni hi. A lakdan, muhdan leh a sandan i siamciat ding tudong mahin ikisam thei hi. Mikim in lawptak in kipahhuai Ni hi. Shante bang in 1958 kum ciang bek in Saobwa te ukna pan suakta pan uh hi.\nC. 2. Zo Minam Ni Bawlziate\n* 1951 February 20 ni in Mindat khuapi ah ei Zo Vuangyi (Chin Minister) masabel U Vomthu Maung makai in amasabel Zo Minam Ni (Chin National Day) kibawlna ah Prime Minister U Nu leh adang State Minister te kihel hi. President Sao Shwe Thaik ii Good-will Message (Deihsak Thupuak- Thawunlwa) zong Prime Minister pa tektek in sim khia hi.\n* Tua akipan in Zomite in kumsim in Zogam Khuapite ah leh Zomite om nana ah nasia takin Zo Minam Ni (Chin National Day) kibawl den hi. 1956 kum in Chin Minister hangin ani laihnuam in khatvei leh Galkap Kumpi in hong ukzawh 1966 hun in Chin Special Division Day in laihnopna akipan in haksatna atuamtuam a om hangin min tuamtuam tawh Yangon bangah zong Universities Siamsinte makaihna tawh in kitam bawl pen hi.\n* 1998 Kum pan Universities kikhak sungteng Kumpi Nasemte makai in Yangon Khuapi ah Zo Minam Ni kum 50 cinGolden Jubilee Zo Minam Ni nasia takin akibawlna ah Zomite sung pan a zahtak-huai leh a pahtawi huai, Kumpi Nasemte, Galkapte, Civilliante, Zomi leh Zogam atawisangte (Honor to whom honor is due) mi 911 Pahtawina Laipi (Certificate of Honour) kipiakhia hi. A kumkik in Golden Jubilee Commemorative Magazine zong bawl in pahtawina apiakkhiat mithupite min zong ki suaksak hi. Tua celebration Committee mah in Chin History Compilation Committee phuan in 2002 kum inZomite Tangthu atom in sutna leh Ngeina Hoihte Pulakna Laibu (A Concise Study of the Chins, Their History, Culture and Traditions) zong kumpi phalna tawh gelh in ahawm khia uh hi.\n* 1999 akipan in Zominam Ni bawlna ah Khantohna lahna in Ngeina lam lahna banah Zominamte Puansilh hoih nono Model girlte lahna (Fashion show item) zong guan beh uh hi.\n* Kum 2000 khit ciangin Zomite omna Kawlgam, Vaigam leh gamdang mun tuamtuam Zomite tuntunna ah Zo Minam Ni nasia takin kibawl hi. 2010 khit nungsang in leitung gam tuamtuam ah akibawlnate You Tube pan kilak kawikawi ta hi.\nC. 3. Tuni ciang Zomite Dinmun etkikpakna pan mailam ading sephuai thu pulakna pawlkhat\nKawlgam I tuncil a kipan gamsungsuak minam khempeuh lak ah ei Zomite longal Kawl kumpi tawh tuni ciangdong akidote vive hi. Ei pen Kumpi tawh kidona in thauzang khatvei beek kisainailo hi. Micitak, thumaan, sawlmang ci-in Kawlgam ulian makaite muan leh suante ihih banah Kawlgam suahtakna huutna ah I minam phazah tawh tehkakin luang leh baan tam apaai pente ihi hi cih ciapteh mangngilh loh ding kisam hi. Yangon Government bek a omlai in Kumpi tokhom akipsakte ihihi.\n2011 kum a kipan in Zo Minam Ni i Pawlpi tekah i bawlna ah sep leh zuihtuak bangteng i muhbeh ta hiam? Thu khinkhaina tawh I gamtatsa napan thutheihkik huai pawlkhat pulak in mailam ah thumuh siam nading in ngaihsut huai kasak tawm pulak beh lehang:-\n(1) Pilvang ni\nKawlgam ah Zomi ommah cihna athu ala tawh ilah theih kik ciang bekin 2012 kum May kha 31 ni in Zomi ommah uh ciai cih Kumpi theihpihna kamtawh I ngah pan kiukiau hi. I Zomi ommah cih akhahsuah dektak ihi hi. Tua Zomi ahi eite in lungsim picing in LST taang iteelnate mah bangin TOPA, Pasian –aa a nei minam, Ama luah dingin teelna angah minamte thupha ngah ihih tatak leh Sanggamte tawh pumkhat suakin tukhawm leeng bangzahin hoih in nuam ding ahi hiam? cih ngaihsut huai hi. Kawlgam ah zanggam leh mualtungah kigawm Chin mimal in Awnkhat aki phamialmial bek Asho, Cho, Khumi. Laimi, Matu, Mizo, leh Zomite ki-it semsem, kipumkhat semsem nading in siam kipan ciatni. Tua ban ah Kawlgam mi peuhmah ahi Kachin, Kayah, Kayin, Chin, Mon, Bamar, Rakhine, Shan te zong gim neih lo-in itsiam kipan ni. Ei Zomi akicite in minam lian lungtang puak (mind-set) zui in mi masa, mi thupite, mi khangham leh thukhualte hihang cihna lungsim thupi puak zawh ding pilvan huai ta hi. Gtn.\n(a) 1947 kum in Panglong Agreement thukikup lai-in midangte danin State lapah lianlo in Special Division iteel zawk man1974 ciangin Chin State kingah pan hi.\n(b) 1953 kum a Zomi bup Biakna lam Kipawlna dingin eimi thumuhsiamte ii phuat eimi minlawhna puasa gegu ZOMI BAPTIST CONVENTION -ZBC pan 1995 kum in i taisan mawk a 1999 kum zacin Hakha khua ah pawi i siim ngam kei mawk hi.\n(c) Kawlgam leh Zogam gamgi khen lai in hong limpiak napi uh in en laksiamlo kha hihang. Mualbul cin a la. Tamu, Kalay, Gangaw hong kipia ngei napin lalo khamawk hihang.Pilvan huai hi.\n(2) Kumpi sung ah innteek tang dingin thuuklutni\nKawlgam suahtakna ngahcil lam akipan in Zomi galkap a Bu a Mang leh Kumpi nasem Vuandok, Mangpi, Menzi ahunkhop ki-om zihziah hi. Galkap Kumpi khangnihna(SPDC) hunin Biakna leh minam in kideidanna hong omciangin lungkia kha i diam Kumpi nasepna panmun atuamtuam pan a bing khawl mi kitam a, kumpi sungpan eimau ikipuaseh kha hi. Tua akipan in tu in Kumpi sung mapang ulian ikibansam ta hihang. Kumpina sem lo-in Kumpi sung leh I Kawlgam sungah ki sunglaitang theilo, ki-innteek theilo ding ahihman Kumpi nasep anam kim-ah lutkik in sem ciatni. 1962 akipan Galkap hong uk hun 2010 kum in beita in tu in 2011 akipan in Good Governance, Clean Government ci in Ki-ukna Hoih leh Kumpi Kician cih tangko khiata ahi Kumpi’ kalsuanna ah pomsiam in innteek in, sunglaitang in kuhkalna tawh i minthanna luite lakkik zawhding hanciam ni. Ei siamna tek tawh mazan daupai theihna kihong kikta hi. Tulaitak ei Kawlgam hong makaih President Thein Sein leh Daw Aung San Suu Kyi te leitung bup in hong pahtaksak mahmah bangin en zong amau hong makaihna pakta ni\n(3) Thumuh siamni\nZomi himah hang. I lungsim zong hong vut mahmah hi.Tulaitak in i Minam min leh i beh i phung huai nopna ciangbek tawh i buai buai lailai hi. Gamdang ah I tuahkhak thu tuamtuamte hangin Zomi leh Chin min zatna tawh zong i buai hi. Din mun leh a zatdan i laksiam keileh Kawlgam ah ii Constitutional Rights i ngah theihding hamphatna tampi tanlawh kha thei ding cih lauhuai hi. I deihte Hluttaw ah kisung masa in Constitution ah akikoih ciang bek in Rights I nei thei pan ding hi. Kawlgam Constitution i nelhsiah thei naikei ding hi. A tangzai theithei in thupaizia thumuh siam kipanta ni. (Appendix A ah Zomi min leh dinmun etsiam, zatsiam nading in kong pulak hi.)\n(4) Upa leh Makaite zahtak siam ni\n“Makai Siam leh Nungzui Hoih” cih kigengen napi in tello in makaidingte lah si-am lo, zuun lo, paktalo in a nung uhlah zuilo-in, nungzui hoih ding zia nangawn ikisin naikei lailai hi. Ei lah makai theilo, kimakaihna lah sang zolo in i om thei hi. Upa zahtakdan leh thudotdan i siam hetkei sawnsawn hi. Upa zawte thu i dong kei hi. A thugen uh zong i awlmawh kei lai hi. Tua hang mah ahidiam ah ma i sawn thei lua kei hi. Nahtang tolawk I neek man hiam manta khalgah I neek man hiam cih cih ding hinawnlo hi. LST leh ei Zomi mipilte gen paunak enlehang ahang kitelpah sitset hi.\nEi Zomi makaite ahi Biakna makaite, gamvai aa Hluttaw aa makaite, I Pawlpi ah makaite, Township leh khua Hausa vaihawmte, Kipawlna tuamtuam makaite akipan makai peuhmah ei mipi in pahtawi siam in nungzui hoih hipeuh lehang hong thanuam in makai hoih hong hilel ding uh hi. Nungzui hoih i suah zawhnak leh nikhat ni ciang makai hoih ihi ding hi. (Kimakaihna tuipi tung pai tembaw tawh kigenteh hi. Tuipi kiloklok leh Tembaw limpai theilo hi.Tembaw= makai; tuipi= mipi)\nI Zogam ah singkung lopate akipan nuntakna nei ganhingte, huih leh tuite, Pasian in thupha hong pia a, i gam i lei a nosuah ahing kiuhkeuh, a niim diildial det nading in kepsiam ding; ankhing kham nading in geel siam ding; ei gam ei lei eimau mahin puah tading leh Kumpi nasem (Civil lam leh Galkap thautawi khempeuhte); Lokho singpua khuami khempeuhte, Sumbawl paaibawl leh sumbuuk khempeuh; pilna sin khempeuh leh gamdang tung i tu ita leh i sanggamte khempeuh in mazan daupai nading, I Zogam ah Theihna, Thumuhsiamna, Pilvan nading in pilna, kha khanlawhna leh lungsim khantohna akileek kimin nei in khanpha (thrive) in i khantoh zawh nading in ikihanthawn nuam hi.\nTopa tungah lungdam kohna tawh thupha kipia in Zo Minam Ni in thungen in khantoh nading in mapang khawm ciatni.\nTukum Zo Minam Ni akipan in Zo minam leh Zo tangthu a kipden nading, Zomite kipumkhat nading, thumuhsiam nading leh thupha i san theih nadingin i biak Topa Pasian in i vekpi in khuamuhna leh khuaphawk hanciamna thak hong pia-kim in Zogam, Zolei, Zo Minam khempeuh a mimal in hong huaisiam, zuunsiam zo sak ciat tahen!\nThupulak khia: C.Thang Za Tuan, M.A; Ph.D.\nMakaipi,Tedim Kipawlna, Yangon\n(1) Khen Za Moong (2005): Chin National Day, Background History, Survival Efforts, Indisputable Facts (Private Circulation).\n(2) Robert R.Siang Lian, Chairman,Magazine Committee: Chin National Day Golden JubileeCommemorative Magazine(1948-1998), ELC Computor, Yangon\n(3) C.Thang Za Tuan (2000): Chin Historical and Cultural Perspectives (Tedim-Tonzang Townships Presentation), A paper read on 2000 AD 52nd Anniversary Chin National Day Paper reading Session, Yangon.


url: =CAP Tulsa | Innkuan Kithuahkhopna\nNa ta’ sangkah na ah a gual zawh na ding pen limtak na ki thuah pih na tung tawn in ki gen khol thei hi.\nInnkuan Kihel Khopna Bang hiam?\nNa ta’ sangkah na ah a gual zawh na ding pen limtak na ki thuah pih na tung tawn in ki gen khol thei hi. Tua a hih man in Family Connections, First Five Years, ahih kei leh Family Conferences te ah ki hel in, innkuan dang te tawh zong ki mu khawm in na ta’ khantoh na ding in hanciam khawm ni cih tha hong pia nuam ung. Hih vai tawh ki sai a hun zui in hong kiza sak ding a sanginn ah nopci tak in ki nei ding hi!\nKoi dan a Kei ki hel thei ding?\nInnkuan Kizopkhopna (Family Connections)\nHih khasim a ki nei meeting hi a, sanginn tawh ki zop semsem theih na ding, sang sia te leh kiim leh paam tawh ki theih beh na ding leh innkuan dang te tawh ki theihna a khang semsem na ding a hihi. Nu leh pa te’ lunggulh na tawh ki zui in FSS leh zin mang thu gen sia te in aman nei thulu tuamtuam hong kikup pih ding uh hi. Ahun leh ni te sanginn ah hong kizasak ding hi.\nNa ta’ khantohna a kip semsem na ding deihsak na tawh nu leh pa te a ding aki bawl a hihi. Hih thusin na ah thulu tampi ki kum a: buaina tuamtuam pan kidal na, gamtat hoih ding thapiak na, leh sangkah gual zawh na ding ki ginsak khol na te a hihi. Register.\nNa ta’ sia te tawh kumsim ki muhkhop na a hi Home Visits (nih vei) leh Family Conferences (nih vei) ki nei ding hi.\nInnkuan Kihel Na (Family Engagement) Team\nAdriana pen CAP Tulsa ah a sep zawh kum 9 hi khin a, innkuan mimal gualzawh theih na ding, innkuan kim khantoh na ding a vei mahmah khat a hihi. Hun a ngah ciang, a pasal leh a ta te nih tawh apua lam ah ki thuah nuam sa hi.\nJ. Renee pen CAP Tulsa ah kum 6 val sem khin a, makaih na lam leh gamtat luhek zia lam sinsak a siam mahmah khat hi. Mi thapiak siam in vei ngiat a, lung hong nuamsak thei la hoih tuamtuam te sa in, lam-et na leh lungnop na tawh ki sai thu te gen den hi. Tanu khat nei in, tupa 3 nei a, a pasal tawh om hi.\nTu kum, nu leh pa/nau keem te’ tha hat na tel siam in, innkuan mimal kim khua vak bang a Tang sak nuam ngiat ung! Sang kipatma Pre-Service 2021 ah zin mang Kim leh Jason Kotecki ten ii tang zia ding hong hawmsawn ding uh hi.\nKim leh Jason te pen lawmta hi in, nupa zong hi a, ta thum nei in, a thak na bawl siam te (entrepreneurs)hi a, lai at siam, t-shirt silh nopsa zaw in, lunggim sinkham in dam loh na a hi “Adultitis” a cih te amau tung pan leh leitung pan a bei na ding a han ciam te a hi uh hi. Kim pen kindergarten siamah hi ngei a, ki mawl tuamtuam nuam sa mahmah hi. Jason pen lai at siam, thugen siam in, khut siam a ki va mi khat ahihi. Star Wars, t-shirts a taangzai theithei, leh lim suaih lam nuam a sa khat a hihi.\nKim leh Jason in Escape Adulthood a phuan khia te hi uh a, Escape Adulthood ii cih pen ii nuntak na ah u lian kum tam khin ii hi zong lungkham den, cim liang a nuntak ding (Adultitis) hi lo a, nisim nuam sa ngiat in, a nuam nuntak na neih theih na ding a panpih company khat a hihi.


url: =Thu Hilhkikna 24 | Siantongluan.net\nThu Hilhkikna 24\nThu Hilhkikna 24 |\n"Mi khat in zi la-in a tenpih ciangin, tuanu tungah kilawm lohna a om manin numei in a pasal mitah maipha mulo a, amah in makna lai gelhin ama tungah pia-in ama inn panin sawlkhia a, a pasal inn panin amah kihem khia-in,\namah pai-in midang khat zi va suak a,\na pasal nunung in amah deihlo leuleu a, makna lai gelhin a numei khutsungah koih a, a inn panin tuanu sawlkhia-in, tua ahih kei leh zi dinga a la a pasal nunung a sih leh,\ntua numei a hawlkhia a pasal masa in, tuanu a kinitsak khit ciangin a zi dingin lakik thei nawnlo ding hi. Bang hang hiam cih leh tua pen Topa mai-ah kihhuaina hi a, Topa note Pasian un luah dingin hong piak leitang tungah mawhna na tunpih kei ding uh hi.\n"Mi khat in zi a neih tungin galkapte tawh kuankhialo ding a, nasep khat peuhpeuh zong kisawllo ding hi. A laksa a zi tawh a lungdam khawm dingin inn-ah kum khat sung maang ding hi.\n"Kuamah in an gawina ahi a, an gawina suangpeek a tungnung ahi zongin khapna-in lalo ding hi. Bang hang hiam cih leh khapna-in nuntakna a la suak ding hi.\n"Mi khat in Israel mi a sanggamte khat gu-in, amah in sila bangin a bawl ahi a, a zuak ahi zongin a kimuh leh, tua gutapa kithat ding hi. Tua bangin note lak panin siatna na siangsak ding uh hi.\n"Phaknatna hong tun ciangin Levi siampite in hong gen bangin na gamtat ding uh ngaihsun un. Amaute ka thupiakna bangin na gamtatna dingun na kingaihsun ding uh hi.\nEgypt panin na paikhiat lai-un lampi-ah Topa na Pasian un Miriam tungah a hihna phawk un.\n"Na vengte uh tungah na khat peuhpeuh leitawi na piak uh ciangin ama hong khapna a la dingin a inn-ah pai kei un.\nA pualamah na ding ding uh a, leitawi na piakna mipa in nang kiangah a na khap hong paipih ding hi.\nAmah mizawng ahih leh ama hong khap puan na zantaamsak kei ding uh a,\nni a tum ciangin, a puanza silhin nang thupha hong piak theihna dingin tua hong na khap ama kiangah na piakik ding uh hi. Tua pen Topa note Pasian mai-ah note-a dingin thumanna hi ding hi.\n"A zawng a cimawh a kicial nasempa, na sanggamte khat ahi a, na gamsung na khuapite sunga om peemta khat peuhpeuh ahi zongin, na nengniam kei ding uh hi.\nA sep ni-in ama thaman, nitum ma-in na pia ding uh hi (bang hang hiam cih leh amah zawng a, tua bek a lungsimah om hi). Tua hi kei leh Topa tungah amah in hong khia ding a, note na mawh ding uh hi.\n"Tate tangin pate kithatlo ding a, pate tangin zong tate kithatlo ding hi. Mi khempeuh ama khialhna hang bekin kithat ding hi.\n"Peemta thu ahi a, pa neilo mi thu ahi zongin tuate-a ding thutang na heisak kei ding uh a, meigong numei puan zong khapna-in na laksak kei ding uh hi.\nEgypt-ah sila na hihna uh leh Topa note Pasian in tua lai panin hong hotkhiatna na phawk ding uh hi. Tua ahih manin hih banga na gamtatna ding uh thu kong pia hi.\n"Na lo-ah an la-in lo lai-ah anlom na mangngilh uh ciangin a tawm dingin na paikik kei ding uh hi. Tuate pen peemta, pa neilo, leh meigong numeite-a ding ahi hi. Hih pen Topa note Pasian in na khut uh tawh na sepna khempeuh uhah note thupha hong piak theihna ding ahi hi.\nNa oliv kungte uh na sat uh ciangin a hiangte na sat kikkik kei ding uh hi. Tuate pen peemta, pa neilo, leh meigong numeite-a ding ahi hi.\nNa leenggui lo panun leenggah na kaihkhop uh ciangin a sang na nung khop kik kei ding uh hi. Tuate pen peemta, pa neilo, leh meigong numeite-a ding ahi hi.\nEgypt gamah sila na hihna uh na phawk ding uh hi. Tua ahih manin hih bangin na gamtatna dingun thu kong pia hi.\nTedim Lai Siangtho / Laibu: Thu Hilhkikna 24


url: =Tai kidemna – Sumkuang & Bilpi :: ZOMI DAILY\nTai kidemna – Sumkuang & Bilpi\nposted on 11 December 2014 at 10:49 am Lomkholna: Article, Dalsianhung\nLeitung ah mihingte i theih loh kikal in goal khat manawh a taitai te ihihi. I theih loh kikal mah in midangte tawh tai kidem tawntung ihi-a, goal tundong atai suakte mi gualzo leh mi lawhcing hongsuak khia uhhi. Tua goal khup zawh nadingin, Bawhlung sui bangin genteh lehang, amau muntek panin ma pang ciat uh a, khut khat tawi khekhat khai bangin aki thutuak Team pen hong gualzo zaw hamtang hi. Khat bek thahatna tawh kipawlna lawhcing ngeilo dinga, amau muntek pan tavuan azawh ciat uh ciangin, thakhat thu in agualzo khawm hongsuak uh ahihi.\nTuate sungah gualzawhna hong khak tan thei thu tampite sungah apoi pen in, “Phatmawh sak lohna” ahihi. “Phamawh kei-e” cih kammal khat bekbek in, goal tunzawh nading lampi khak tanlian mawk hi. Kumkhat sung tawntung hun pia in, Sang kah sangnaupang khat in, lai kasim loh hangin “Phamawh kei-e” ci den mawk leh laivuan ciangin kia tawntung dinga, kumkhat tawntung mi nungah apai hongkul hi. Nasepna khat peuh ah Company rule bangin zuilo in, “Phamawh kei-e” i cih leh Company panin hong kihawl khia dinga, hun tampi bei-in nasep zonkik kul hi.\nLeitungah alawhcing mite i et ciangin, ama sepna maban khat bullet tinten a, kuhkal tak a asemsuak mite ahihi. Theology pilna asin mi khat pen, B.Th honglak khit ciangin, Law khawng hong sin dihdih leh ama’ goal tung zolo dinghi. B.Th pan M.Th., Ph.D cihte abanban aciangciang ah hong zawh tohtoh tak ciangin, goal akhumzo hongsuak a, midangte’ muantak ciangtak Theologian hongsuak zo pan ahihi. Tua mah bangin, Siavuan, Science, Technology, Engineering leh pilna siamna khat peuhpeuh ah izuih lampi khat atawp dong zui tinten tepen hong mualsuak uhhi.\nAgamla saupi etkul lo-in, Kawlgam ah Guitar tumsiam Ko Chit San Maung bek enlehang, ama hihna khat citak tak leh lunglut takin hong hanciam toto a, ama Guitar siamna pen annkuang kician khat in hong neizo hi. Thudangte sangin ama’ dinpih nasep khat ultung sak in hong hanciamna gah hi-a, a cihtak manin hiciang atungzo hongsuak hi. Zomite’ tangthu ah amang ngeilo ding Bishop Felix Lian Khen Thang envat lehang, leitung ci le sa deihna tampi nusia in, RC thukhun tawh kituak in, pilna leh nuntakzia ah hong hanciam toto in, Zomi sung Bishop amah bek hipah lianhi.\nSumkuang & Bilpi:\nNidanglai in tai khat gamla goal atung masa kidem in Sumkuang le Bilpi tai hong kidem uhhi. Sumkuang pen itheihsa tek mah bangin, hat hetlo in pai ngiatngiat lel a, atawp dong khawl vetlo in hong paisuak hi. Bilpi pen tai hat mahmah ahih manin, tai tingteng in atawl ciangin, munkhat ah hong khawl in hong ihmu phot hi. “Sumkuang bel olpai mahmah lel ahih teh ka ihmu phot zongin, “Phamawh kei-e” ci-in hong ihmu hithiat a, akhanlawh ciangin, goal zuanin hong tai tingteng leuleu a, alawm Sumkuang pen ama’ maideuh pi khat hal ah goal nalut suk lian citciat hi.dalsianhung\nAhat hetlo Sumkuang in Bilpi hongzo hi. Amau pen kumkhat in khat veita tai kidem ahih manin, amai kum ciangin tai 3 gamla tai hong kidem leuleu uh a, Bilpi pen pilvangta ahih manin, lamlai ah ihmu ngam nawnlo in, goal dong hong taisuak a, hong gualzo pahlian hi. Amai kum ciangin, tai 7 gamla tai hong kidem leuleu uh a, Bilpi pen tai vingveng in goal atung ding hita hi. Goal tun madeuh tai lang khawng in asapna munah gunpi khat kantanna lei na kisa citciat ahih manin, khuamial dong tuaci in Bilpi paithei nawnlo in hong om ngiungeu a, hong cimawh ta hi.\nSumkuang pen khuamial (Sanggam melmak) hunin tua gunpi hongtung suk a, Bilpi cimawh taka aom amuh ciangin, “Banghang in paisuak lo-a hong ngak nahiam?” ci-in adot leh Bilpi in, “Hih gunpi kantanna lei kicim ahih manin paithei nawnkeng” ci-in hongdawng hi. Sumkuang ahih leh gun sungah hong lutsuk in gungal hong kantan a, goal hongtung phei hi. Tua ciangin Sumkuang in gualzawhna hong ngah citciat hi. “Sumkuang kileh kik nawnlo in, tua goal omna panin kileh kik nawnlo in khua hongsat a, tudong in nuam satak in tengsuak hi, cih tangthu om hi.\nPrevious: 2008 Upadi a palsat uh hi ding\nNext: Cimphawng simding ~ Sermon leh Meh\nLeitung mualsangpen Mount Everest etcianna


url: =Guest Editorial... KINEIHKHEM A OMLO NUNTAKNA (Integrity: Becoming a person of great character)\nPublished on: 2020-07-19 10:13:54\nBy Samuel Nang Sian Khual (Samuel Nas)\nLeitung khantohna tawh kizui-in van lei (shopping) khawng zong online vive pan hong hi pian ta hi. Lemtang ahih laitakin leikhialh baih mahmah hi. Lim a i muhte ciang pen na hoih mahmah thei a, ahizongin i kongbiang hong tun taktak ciang a lim tawh na kibang hetlo thei mawk hi. Hici dan a tuakkha ngei om ding hi hang.\nLawmte khat in zong khatvei a sum neih sunsun tawh puan khat vaikhak hi. Hong tun ding kal bang ngaklah zawzen. Hong tun phet leh, a tuamna bang nawh hon mahmah hi. Tua leh lawmpa lam-et hong bang nawn ta lo! Naupang puan na hi mawk hi. Aman vaikhak khial maw ahih kei leh limtak en lo? Bangmah i gen theih om nawnlo hi. Amah bel a kah bang suak phial mai. Kei lah ka nuihza lua. Va nuihsan keei ding lah ong lem pha lo. Kidek teta in om hi. Na pen a limah hoih tuak mahmah ahih laitakin atakah na hoih hetlo thei hi.\nVante bek hilo, i nuntakna mahmah zong hih dan hi thei hi. Mite hong theihdan leh i hihna taktak pen mual nih thum na kihal thei hi. I hihna taktak pen mite hong muhloh lai a i omdan na hi zaw a, ei sanga niamzawte i bawl danah i lungsim taktak kilangzaw hi. Phatuamna hong piakik thei dingte tungah na hoih sep pen haksa lo a, ahizongin i hoihna hong thukkik theilo dingte tungah i gamtatdan in i hihna lim gen zaw hi.\nI tuhun nuntakzia ngaihsun leng, screen mai ah kitu-in leitung bawltawm (virtual world) sung khatah i hun tamzaw bei hi. Hih sungah pen mit tawh muh theih ciang a etlawmna kithupi ngaihsut hi. Mel hoih, taksa hoih, inn hoih, motor hoih cihte mat tam kipia hi. I kidop kei a, i kikepsiam kei leh ei zong leitung in thupi a sak puatham hoihna ciang ah kitulmawhin kipumbuai thei hi. Mite pahtak ding utna lel khawng tawh ei hihna lopi a va kilakgawp (show-off) theih hi. I theihloh kalin mite Like khutpi peuh na kisuak thei zanzan hi.\nTel ni. Puatham hoihna ciang bek pen a hawmpi suak thei a, sunglam hoihna mah thupi zaw den hi. Pasian in zong thupi a sak leh mat hong piakna pen i lungsim na hi zaw gige hi. Mite in a puatham muhtheih ciang tawh thu hong khen uh a, Pasian in ahihleh i lungsim tawng hong encik hi (1 Sam 16:7). Mite hong muhna sangin Pasian hong theihna thupi zaw den hi. Ziakip (character) i neih ding a kisapna hih bangte khawng ahi hi. I sunglam man masa leh a pualam zong hong man ding hi. Lungsim hoihte kiselsim cih om loin a nuntakna uhah etlawm takin hong palhkhia hamtang hi. Sunglam leh pualam a man tuaktuakte pen mi thuman (man of integrity), ziakip a nei (man of character) i cihte hi.\nMi thuman cih ciangin a kineihkhem, huihbung, leh sunglam a nget nuntakna tawh a kilehbulh lian nuntakna hi a, thuman thutak thei bek hi loin nuntakpih ngiat hi. A kam in thu hoih gen a, a nuntakna in zong thu hoih gen hi. Khial ngeilo, mawh ngeilo, mi bucing cih bang hilo hi. Adam suante lakah mi bucing (perfect) kuamah ki-omlo hi, Jesu lo buang. Mi thuman cih teh kineihkhem cihte zanglo cihna hi zaw. A thanemna kithei-in kipuahphat sawm a, a thahatna midangte neu-etna in zang lo hi. Itna tawh mi lian mi neu angvanin khual kim hi.\nMi thumante pen amau hoihna amau kigentawm kul loin a kianga mite in gengen zaw uh hi. Kikhop hun sung khawng bekah kha mi lo a, mipi mai leh kuama muhlohna ah a mel leh a zia kilamdang lo hi. Hici bang mite mahin innkuan sung, pawlpi, leh minam hong makaih uh ciang mainawtna om hi.\nJohn Maxwell in a gen theih zel khat pen, “Makai khat peuhpeuh a tungin a kam tawh a thugen kithupi ngaihsut a, a sawtna ciang a nuntakna tawh a thugen kilimngaih zaw hi” ci hi. Maan sa ing. Khat leuleu ah, “Mi thumante makai lian suakpah tuan lo uh a, ahizongin makai lian khat pen mi thuman ahih kei leh a zakiatna ding nai cihna hi” ci hi. I pianzia - i mel, i vun, i tun cihte pen ei deihteel theih hi kei. Ahizongin mi thuman i hih ding leh hih loh ding pen bel ei deihteelna hi.\nThuman leng i hamphatna ding pen i lungsim tawldam zaw banah ei leh ei zong kimuanna (confidence) hong neisak hi. Hih pen Mark Twain in a gen theih zel, “Thuman bek mah gen den lecin na thugen sate na ciapteh den kullo ding” cih tawh hong kinai pian. Kineihkhemna pen bel tawlhuai ahih banah hong meidawisak hi. Khang tampi a kimang ding thupha ngahna lampi pen thumaanna hi zaw hi.\nTua ahihleh bangci thumaan ding? Kumpi David in Late 15 sungah kiciantakin hong hilh hi. Tuate tom cikin ensuk pak leng:-\n1) Thuman bek mah gen ding (tg. 2). Hih pen i kampau ah thumanna hi.\n2) Mi gensiasia lo ding. Mite siatna ding vaihawm lo ding (tg.3). Hih pen mite tawh kizopna ah thumanna hi.\n3) I pahtak ding tak pakta ding - migilote hi loin Pasian a zahtak mite (tg.4a). Hih pen i lungsim ah thumanna hi.\n4) I thuciam ah dingkip ding. Haksa phial ta leh i kamciamsa tangtungsak ding (tg.4b). Hih pen i gamtatzia ah thumanna hi.\n5) Sum vai ah huaiham lo ding. Golhguk zang lo ding (tg. 5). Hih pen i nekzonna ah thumanna hi.\nHici bang mite pen Pasian pahtakna a ngah mite hi a, ziakip a nei (a ling ngeilo ding) i cihte hi. Khatveivei en pen a tuama Pasian thupha ngahna ding khawng kihanciam keei zel hi. Tua sangin Pasian in thupha a piaksa lampi tot ziau pen pilna hi zaw hi. Pasian thupha piaksa lampi pen thumaan lampi ahi hi.\n(Etkak - Beyond Success by John Maxwell; The Blessed Life by Rick Warren).\nShare | 303 View